text: भागलपुर । नालंदा, राजगीर आओर गया क बाद आब सरकार पर्यटक लेल विक्रमशिला क खंडहर कए विकसित करबाक योजना तैयार केलक अछि। एहि संबंध मे भागलपुरक सांसद शहनवाज हुसैन पिछला कई साल स लागल छलाह। ओ एहि लेल मुख्यमंत्रीक नीतीश कुमार आ प्रधानमंत्री मनमोहन सिंह स भेंट केने छलाह। प्रधानमंत्री कार्यालय क निर्देश पर भारतीय पुरतत्व सर्वेक्षण विभागक महानिदेशकक नेतृत्व मे एकटा टीम विक्रमशिलाक दौरा केलक अछि। एहि स्थलक उपेक्षाक सबस पैघ सबूत अछि जे महानिदेशक स्तरक कोनो अधिकारी 1974क बाद पहिल बेर एहि स्थलक दौरा केलथि अछि। भागलपुर जिलाक कहलगांव प्रखंड स्थित विक्रमशिला विश्वविद्यालय क खंडहर क दौरा करबाक बाद भारतीय पुरतत्व सर्वेक्षण विभागक महानिदेशकक केएन श्रीवास्तव कहला जे पर्यटनक हिसाब स एहि ठाम अपार संभावना अछि। ओ मानलथि जे उपेक्षाक कारण एहि ठाम आधारभूत संरचनाक अभाव अछि। एहि ठाम पहुंचबा लेल सड़क तक उपलब्ध नहि अछि। एकरा लेल ओ स्थानीय पदाधिकारी स मंत्रणा केलथि। ओ कहलथि जे संपर्क मार्गक विकासक बिना एकरा पर्यटनक मानचित्र पर आनब कठिन अछि। ओ कहलथि जे हुनकर विभाग शीघ्र बिहार सरकार संग एकटा बैठक करत, जाहि मे एहि पर विचार कैल जाइत जे एकरा कोना विकसित कैल जा सकैत अछि। ओ आश्वासन देलथि जे विक्रमशिलाक विकास आ एहि ठाम पर्यटनक सुविधाक विकास योजना तैयार अछि, सरकार स गप भेलाक बाद एहि पर काज शुरू कैल जाइत।


c: text/html

text:
दरभंगा। 24 मार्च। महाराष्ट्र मे डॉक्टर सभक संग भेल माएर-पीटक घटना केर विरोध थमबाक बदला बढ़ले जा रहल अछि। पहिने विरोधक आवाज महाराष्ट्र सँ गुंजल ओहिक बाद ई गूंज महाराष्ट्र सँ निकली नई दिल्ली केर एम्स पहुँचल आओर ओता के रेजिडेंट डॉक्टर सभ विरोधक रूप मे हेलमेट पहिर मरीज सभक इलाज कएलनि। एक सप्ताह के भीतर महाराष्ट्र मे डॉक्टर सभक संग छह बेर माएर-पीट केर घटना धीरे धीरे पूरा भारत मे डॉक्टर सभक बीच तूल पकड़ैत जा रहल अछि।
महाराष्ट्र मे डॉक्टर सभक संग भेल माएर-पीटक घटना केर विरोध आय दरभंगा मेडिकल कालेज एन्ड हॉस्पिटल मे सेहो देखबाक लेल भेटल। जता जूनियर डॉक्टर सभ महाराष्ट्र मे डॉक्टर सभक संग भेल माएर-पीटक विरोध मे हेलमेट पहिर काज करैत नजैर ऐलथि। ओतहि जूनियर डॉक्टर्स एसोसिएसन केर अध्यक्ष डॉ सतीश सिंह मिडिया सँ बात करैत कहलनि कि ई विरोध ताधरि जारी रहत, जाधरि सरकार द्वारा कुनू तरहक ठोस डेग नहि उठाओल जायत आओर हम सभ भोर 10 बजे सँ सांझ 4 बजे धरी एहि प्रकारे हेलमेट पहिर मरीज सभक सेवा करैत रहब आओर अपन विरोध जारी राखब।

robotstxt: allowed

filter: keep


text:
कोसी महासेतु चालू भ गेल अछि. आई बुध दिन सुपौल जिलाक निर्मली मे केंद्रीय सड़क आ परिवहन मंत्री सीपी जोशी जी एकर उद्घाटन कएलखिन्ह. एहि अवसर पर बिहारक मुख्यमंत्री नीतीश सेहो मौजूद छलखिन्ह.
एहि पुल के बनला सं मिथिला जे 78 साल पहिने दू भाग मे बंटि गेल छल ओ फेर सं एक भ गेल अछि. 1.87 किलोमीटर लंबा एहि पुल के बनला सं मिथिलाक
9 जिलाक लोक के सुविधा होएतन्हि.
एहि पुल के बनाएबा पर करीब 418 रुपया खर्च भेल अछि. 6 जून 2003 मे अटल बिहारी वाजपेयीजी एकर शिलान्यास कएने छलखिन्ह.
लोक सभ के कहनाय छनि जे कोसी पर पहिने पुल छल मुदा 1934 मे आएल विनाशकारी भूकंप मे पुल टूटि गेल. एहि के बाद मिथिला बंटि गेल. मिथिलांचल आओर सीमांचल मे. एक तरफ दरभंगा... मधुबनी आ दोसर तरफ सहरसा...मधेपुरा आआोर सुपौल.
कोसी मे हर साल आबय वाला बाढ़ि के कारण एकरा बिहार के शोक सेहो कहल जाएत अछि. कोसी हर किछ साल बाद इलाका मे भारी तबाही लाबैत अछि. ओना बांध बनला के बाद एहि मे किछ कमी आएल छल. मुदा
कुसहा मे बांध टूटला के बाद जे भंयकर तबाही मचल तकर कोनो जवाब नहि.
कोसीक धार के सामने जे आएल से बहि गेल. एहन मे एहि नदी पर पुल सेहो नहि बनि पाबय छल. बड़ दिक्कत होए छल. कई बेर कोशिश भेल मुदा लोक के कहनाय छनि जे हर बेर पुलक पाया बहि जाए छल.
आब 78 साल बाद जे ई कोसी महासेतु बनि क चालू भेल अछि तं लोक के खुशी समझि सकय छी अहां.
पुल नहि होए के कारण लोक के घंटा भरि के रास्ता 6-6...7-7 घंटा मे तय करय पड़य छलन्हि. पांच किलोमीटर जाए लेल पचास किलोमीटर के रास्ता नापय पड़य छलन्हि.
आ तं जान जोखिम मे डालि नाव सं जाउ नहि तं दस गाम घुमि पचास किलोमीटरक चक्कर लगाउ.
एकदम सं कटल छल पूरा के पूरा इलाका. पास रहितौं कई बेर लोक के मामा गाम...सासुर गेलाह सालों साल भ जाए छलन्हि. लोग सभ कोसी पार बारात जाए सं हिचकय छलखिन्ह.
मुदा आब एहि करीब दू किलोमीटर के पुल बनला सं...महासेतु बनला सं लोक के दिल कतेक करीब आबि गेल अछि से नहि कहि सकय छी.
कोसी महासेतु चारि लेन के अछि. आब एकरा खुलला सं इलाका केर चौतरफा विकास होएत. इलाका के दरभंगा...मधुबनी...पूर्णिया...किशनगंज...बंगाल...असम के दूरी कम भ जाएत. रोजगार...व्यापार मे तेजी आएत.
जे लोक एहि इलाका मे आबय सं कतराएत छलाह आब ओ पहिने जका नाक-मुंह नहि फुलैताह.


text:
बिहारक गाम पहुंचल ई-क्रांति क धमक
पटना। समाद दू साल पहिने मधुबनीक सदूर इलाका ककलौल गाम मे इंटरनेट क मौजूदगीक समाचार प्रमुखता स अहां तक पहुंचेने छल। आइ बिहार क गाम मे लोकइंटनेट स अनचिन्हार नहि छथि। खास कए उत्तर बिहार क जिला मे इंटरनेट क धूम मचल अछि। साल क चारि मास बाढ़ मे डूबल एहि इलाका मे जतय एक गाम स दोसर गाम पहुंचब कठिन रहैत अछि, ओतहि सूचना क आदान-प्रदान क एहि माध्यम स परिवर्तन क एकटा अलग बयार बहि रहल अछि। जिला या अनुमंडल मुख्यालय स सटल गाम, एतबा धरि जे दियारा क वासी सेहो आब एकर इस्तेमाल स अछूता नहि छथि। कम पढ़ल-लिखल लोक नेट क माध्यम स ग्रुप डी तक क नौकरी ताकि रहल छथि,त छात्र क समूह अपन रिजल्ट देख रहल अछि। आंकड़ाक अनुसार मधुबनी मे 2003 मे शुरू भेल छल इंटरनेट ढाबा। आइ जिला मे एकर संख्या 850 स स बेसी अछि। एहि ठामक 399 पंचायत मे स 200 स बेसी मे इंटरनेट चलि रहल अछि। समस्तीपुर जिला मे इंटरनेट क रोजाना करीब 40 हजार टकाक कारोबार होइत अछि। जिला क विभिन्न हिस्सा मे फैलल 30-40 ढाब मे इंटरनेट क उपयोग कैल जा रहल अछि। सवा सौ पंचायत मे इंटरनेट क कनेक्शन लागि चुकल अछि, शेष मे प्रक्रिया जारी अछि। दरभंगा क शहरी आ ग्रामीण इलाका मे लगातार इंटरनेट क चलन बढि़ रहल अछि। लोग निजी उपयोग क लेल ब्राड बैंड कनेक्शन ल रहल छथि, ओतहि एकर व्यावसायिक उपयोग सेहो धड़ल्ले स भ रहल अछि। मुजफ्फरपुर शहर मे इंटरनेट क चलन ओना त 13 वर्ष पहिने शुरू भ चुकल छल, मुदा आब इ गली-मुहल्ला होइत गाम तक अपन पैठ बना चुकल अछि। शहर मे आइ एकर संख्या सौ स ऊपर अछि, जखनकि वसुधा क सौजन्य स इ अधिकतर पंचायत तक दस्तक द रहल अछि। सर्फिग चार्ज सेहो 35-40 स घटिकए 10-15 टका प्रति घंटा भ गेल अछि। पश्चिमी चंपारण मे डायल अप टोन स करीब तीन वर्ष पहिने बेतिया क हजारीमल धर्मशाला स शुरू भेल इंटरनेट ढाबा क सफर नरकटियागंज आ बगहा तक पहुंच चुकल अछि आ एकर संख्या करीब सौ भ चुकल अछि। वसुधा क तहत बेतिया पुलिस जिला मे 315 पंचायत मे स 150 मे आ बगहा पुलिस जिले मे 4 जगह पर नेट सर्विस चालू भ चुकल अछि। पूर्वी चंपारण मे मोतिहारी शहर क सोना आवासीय होटल क नीचा करीब दस साल पहिने साइबर कैफे क शुरुआत भेल छल। आइ एहि ठाम करीब एक दर्जन कैफे रन करि रहल अछि। रक्सौल, चकिया, सुगौली आ ढाका मे सेहो करीब आधा दर्जन कैफे खुलि चुकल अछि। जिला क कुल 409 पंचायत मे करीब दू दर्जन स बेसी मे वसुधा क तहत नेट लिंक भ चुकल अछि ग्रामीण माउस पर अंगुली नचा रहल अछि। एक दशक पूर्व सीतामढ़ी क गुदरी रोड मे नीरज नामक युवक प्रयोग क तौर पर जिला क पहिल इंटरनेट ढाबा खोलने छल। तीन-चार साल तक कैफे घाटा मे चलल। वजह, लोक नेट स अनजान छल। धीरे-धीरे चलन बढ़ल त ओकर कैफे मे भीड़ उमड़ल। आब जिला मे कैफे क संख्या सौ क आसपास अछि। कईटा गाम मे सेहो कैफे खुलि गेल अछि। जिला क 260टा पंचायत कए नेट स जोड़ल जा चुकल अछि।


text:
–कीर्ति नारायण झा
मिथिला आ पावनि तिहार एक दोसर केर पूरक मानल जाइत अछि। एहि ठाम बारहो मास आ छत्तीसो दिन कोनो ने कोनो पाबनि होइते रहैत अछि। सर्वे भवन्तु सुखिनः के आधार मानि कऽ एहिठामक पावनि तिहार बनाओल गेल अछि। परिवार, समाज, गाम, देश आ जगत केर कल्याण हेतु एहिठामक सभ पाबनि के आधार होइत अछि। परिवार के कल्याण के संदर्भ में समस्त परिवार हेतु छैठ पावनि, पति के दीर्घ आयु हेतु बट सावित्री आ भाई के दीर्घ आयु हेतु भरदुतिया पावनि मनाओल जाइत अछि। भाई बहिनक श्रद्धा आ स्नेह केर प्रतीक ई पावनि अद्भुत होइत अछि। एकटा बहिन अपन भाई के अपना ओहिठाम बजा कऽ हुनका सँ नओत लैत छैथि आ भाई के दीर्घ आयु के लेल भगवान सँ कामना करैत छैथि। भगवान श्रीकृष्ण अपन बहिन सुभद्रा के ओहिठाम एहि पाबनिमे नओत लेबाक लेल उपस्थित भेल छलाह ओना एहि पावनि के प्रारम्भ सूर्य आ संध्या के पुत्री यमुना अपन भाई यमराज के अपना ओहिठाम बजाओने छलखिन्ह मुदा यम ई सोचि कऽ जे हमर काज लोकक प्राण लेनाइ अछि आ अपना के अशुभ मानि कऽ ओ अपन बहिन के ओहिठाम उपस्थित नहिं होमय चाहैत छलाह मुदा बहिन केर जिद के समक्ष यम विवश भऽ कऽ बहिन यमुना के ओहिठाम नओत लेवाक लेल पहुँचैत छैथि। यमुना भोरहि सँ भूखल अपन आंगन के नीपि कय चाउर के पीसल पीठार सँ अरिपण कऽ कऽ काठक पीढी के पीठार सँ लिखि कय तैयार कयने छलीह संगहि कुमहर के फूल पानक पात, सौंस सुपारी, मखान आ द्रव्य लऽ कऽ अपन भाई यम सँ नओत लैत छैथि। ई देखि भाई यम बहुत प्रसन्न होइत छैथि। पवित्र आ सचार लागल भोजन खयलाक उपरान्त यम अपन बहिन यमुना सँ कहैत छथिन्ह जे बहिन अहाँ वरदान माँगू आ यमुना भाई यम सँ कहैत छथिन्ह जे दुनिया के सभ भाई अमर भऽ जाइथ मुदा यम कहैत छथिन्ह जे बहिन। जकर जन्म भेलैक अछि ओकर मृत्यु अवश्य हेतैक तें हम अमरत्व के वरदान तऽ नहिं दऽ सकैत छी मुदा हँ एतवा अवश्य कऽ सकैत छी जे श्रद्धा सँ एहि पावनि के करय बाली बहिनक भाई के औरदा के दीर्घ आयु प्रदान कऽ सकैत छी। यमुना स्वीकार कऽ लैत छैथि तें एहि पावनि मे नओत लेवाक काल ई मंत्र पढल जाइत छैक जे “यमुना नोतैइ छथि यम के, हम नोतैइ छी भाई के, जहिना गंगा यमुना के धार बहय, तहिना हमर भाई के औरदा बढय”। भाई बहिन में सभ सँ छोट होयवाक कारणे हम भरदुतिया में सभ बहिन के ओहिठाम साइकिल लऽ कऽ नओत लेवाक लेल जाइत छलहुँ आ तीनू बहिन के ओहिठाम भरि पेट भोजन करैत छलहुँ। विभिन्न प्रकारक ब्यंजन में तिलकोरक पात केर तरुआ, आलू आ भाँटा के तरूआ, पापड़, आलू कोबी के डालना रंग बिरंग केर दनौरी, तिसियौरी इत्यादि सँ थारी भरल रहैत छल। जँ सारांश के रूप में कही त ओहि थारी में बहिनक स्नेह रूपी अनमोल ब्यंजन परोसल जाइत छल। धन्य मिथिला आ मिथिलांचलक भाई बहिनक ई सिनेहमयी भरदुतिया पावनि 🙏🙏🙏


text:
11 अक्टूबर 2020 । मैथिली जिन्दाबाद!!
मैथिली भाषा आ साहित्य केर संग एहि भाषा व संस्कृति केर अभियान में उल्लेखनीय योगदान केर कदर स्वरूप कुल 5 गोट स्रष्टा व अभियानी केँ सम्मानित कयल जेबाक घोषणा मैथिली साहित्यकार सभा जनकपुर द्वारा कयल गेल अछि।
जारी विज्ञप्ति मुताबिक आर सम्मानित व्यक्तित्व केर योगदान केर ऊपर चर्चा अनुसार
(1) ज्योतिरीश्वर साहित्य सम्मान डॉ रेवतीरमण लाल केँ लगभग 6 दशक धरि अनेकानेक पुस्तक व आलेख केर लेखन संग प्रकाशित करेबाक योगदान लेल देल जेतनि।
(2) ग्रियर्सन गवेषणा सम्मान सँ श्यामसुन्दर शशि केँ हुनक 4 दशक भाषा-साहित्य सेवा आ दर्जनों शोधमूलक आलेख लेखन आ प्रकाशन लेल देल जेतनि।
(3) बद्री अनुवाद साहित्य सम्मान सँ चन्द्रकान्त झा केँ हुनक प्रकाशित कृति रवींद्रनाथ ठाकुर रचित गीतांजलि केर अनुवाद लेल देल जेतनि।
(4) पाथेय युवा साहित्य सम्मान नागेश्वर मंडल केँ हुनक 10 वर्ष साहित्य सेवा, दर्जनों फुटकर लेख सभक प्रकाशन लेल देल जेतनि।
(5) मैथिली साहित्यकार सभा सम्मान अनिल कुमार कर्ण केँ भाषा सेवा संग आयोजक संस्थाक सहयोग केर कदर स्वरूप देल जेतनि। श्री कर्ण पहिल बेर संस्थाक अंकेक्षण प्रतिवेदन मैथिली में लिखलन्हि। संगहि संस्थाक अंकेक्षण निःशुल्क कयलनि।
ई निर्णय आयोजक संस्था के सम्मान वितरण समिति व विधान अनुसार कयल गेल अछि। एहि समिति में संयोजक रामाशीष मंडल संग सदस्य द्वय अरविन्द कुमार यादव आ राजेन्द्र लाल कर्ण सहभागी रहथि।


text:
स्वाध्याय
– प्रवीण नारायण चौधरी
रामचरितमानस मोती
७. कवि वंदना
तुलसीकृत रामचरितमानस सँ मोती चुनबाक क्रम मे आइ सातम पायदान पर आबि गेल छी। देवता लोकनि केँ प्रणाम करबाक प्रथम पायदान केर गिनती हम एहि मे नहि समेटलहुँ कारण ओ परम अनिवार्य रहितो केवल आस्थावान् लेल होइत अछि। जेना तुलसीदासजी सरस्वती, गणेशजी आ स्वयं भगवान् श्री रामचन्द्रजी आ शंकरजी केँ प्रणाम करैत कार्यारम्भ लेल आशीर्वाद प्राप्तिक इच्छा रखलनि, ताहि लेल सब कर्त्तापुरुष केर स्वविवेक पर छोड़ि देलहुँ हम। लेकिन तदोपरान्त गुरु सँ आरम्भ करैत ब्राह्मण-संत, संत-असंत, दुष्ट, रामरूपी समस्त चराचर जीव, आदिक वन्दना करैत तुलसीदासजी अपन दीनता भाव केँ प्रकट करैत रामचरित गायनक कविताक महिमा अन्तर्गत जे सब महत्वपूर्ण बात कहलनि अछि ताहि पर मनन करैत आब हम सब ‘कवि वन्दना’ केर अध्याय मे पहुँचि गेलहुँ अछि। कवि केर महत्व आ हुनका प्रति सम्मान, आदर आ प्रणाम (अभिवादनशीलता) केर भाव सेहो ओतबे महत्वपूर्ण अछि।
१. समस्त श्रेष्ठ कवि लोकनिक चरणकमल मे प्रणाम करैत छी जे हमर सब मनोरथ केँ पूरा करथि। कलियुगहु केर ओहि कवि लोकनि केँ हम प्रणाम करैत छी जे श्री रघुनाथजीक गुण समूह सभक वर्णन कयलनि अछि।
२. जे पैघ बुद्धिमान प्राकृत कवि छथि, जे विभिन्न भाषा मे हरि चरित्र केर वर्णन कयलनि अछि, जे एहेन कवि पहिने भऽ चुकल छथि, जे एहि समय वर्तमान मे छथि आर जे आगू हेताह, हुनका सब केँ हम सब कपट त्यागिकय प्रणाम करैत छी।
३. अपने सब प्रसन्न भ’ कय हमरा ई वरदान दी जे साधु समाज मे हमर कविताक सम्मान हो, कियैक तँ बुद्धिमान लोक जाहि कविता केँ आदर नहि करैत छथि, मूर्ख कवि ओहि तरहक रचना करबाक परिश्रम बेकारे करैत छथि।
४. कीर्ति, कविता और सम्पत्ति वैह उत्तम होइछ जे गंगाजी जेकाँ सबहक हित करयवला हो।
५. श्री रामचन्द्रजी केर कीर्ति तऽ बड सुंदर (सभक अनन्त कल्याण करयवला) होइछ, लेकिन हमर कविता नीक नहि अछि। ई असामंजस्य भेल (अर्थात एहि दुनू के मेल नहि बनैत अछि), एकरे हमरा चिन्ता अछि। परन्तु हे कवि लोकनि! अहाँ सभक कृपा सँ ई बात सेहो हमरा लेल सुलभ भ’ सकैत अछि। रेशमीक सिलाई टाट पर सेहो सुहाओन लगैत छैक।
६. चतुर पुरुष वएह कविता केर आदर करैत छथि जे सरल हो और जाहि मे निर्मल चरित्र केर वर्णन हो तथा जेकरा सुनिकय शत्रु सेहो स्वाभाविक शत्रुता केँ बिसरिकय ओकर सराहना करय लागय। एहेन कविता बिना निर्मल बुद्धि केर होइत नहि छैक आर हमर बुद्धिक बल बहुते कम अछि, ताहि हेतु हम बेर-बेर निहोरा करैत छी जे हे कवि लोकनि! अहाँ कृपा करू जाहि सँ हम हरि यश केर वर्णन कय सकी।
७. कवि एवं पण्डितगण! अपने सब जे रामचरित्र रूपी मानसरोवर केर सुंदर हंस थिकहुँ, हम बालक केर विनती सुनिकय और सुंदर रुचि देखिकय हमरा पर कृपा करू।


text:
बिहार मे गेल बिछाउत गैस पाइप लाइन, राज्य सरकार संग भेल समझौता
मुख्य मार्ग
गया, रोहतास, औरंगाबाद आ कैमूर
पहिल शाखा मार्ग
पटना, नालंदा, शेखपुरा, लखीसराय आ बेगूसराय (बरौनी) तक
सीएम रखलतथि प्रस्ताव
मुजफफरपुर, दरभंगा, भागलपुर, पूर्णिया, बोधगया, बिहारशरीफ आ राजगीर लेल
की होएत फायदा
बिहार मे लागि सकत गैस आधारित बिजली घर
चालू भ सकत बरौनी खाद कारखाना
पाइप लाइन स भेट सकत एलपीजी
वाहन लेल भेट सकत सीएनजी
पटना : उत्तरप्रदेश क जगदीशपुर स पश्चिम बंगाल क हल्दिया तक नेचुरल गैस पाइप लाइन बिछेबाक काज लेल बिहार सरकार आ गैस आथोरिटी आफ इंडिया लिमिटेड क बीच बुघदिन एकटा समझौता पत्र पर हस्ताक्षर भेल। मुख्यमंत्री नीतीश कुमार क मौजूदगी मे गेल आ राज्य सरकार क उद्योग विभाग क बीच नेचुरल गैस पाइप लाइन बिछेबा क काज लेल समझौता पत्र पर हस्ताक्षर कैल गेल । इ पाईप लाईन मुख्यत: बिहार क चारिटा जिला गया, रोहतास, औरंगाबाद आ कैमूर स गुजरत । गया स एकटा ब्रांच लाईन पटना, नालंदा, शेखपुरा, लखीसराय आ बेगूसराय होइत बरौनी तक जाएत। । एकर संगहि सिटी गैस वितरण लेल एकटा ब्रांच लाईन आवश्यकता क अनुसार आ आर्थिक लाभ कए ध्यान मे रखैत एकरा पटना आ अन्य जिला मे विस्तारित कैल जाएत। एहि अवसर पर मुख्यमंत्री नीतीश कुमार गेल क अध्यक्ष सह प्रबंध निदेशक बीसी त्रिपाठी स अनुरोध केलथि जे पटना क संग संग बिहार क प्रमुख शहर मुजफफरपुर, दरभंगा, भागलपुर, पूर्णिया, बोधगया, बिहारशरीफ आ राजगीर कए सेहो गैस पाईप लाइन स जोडबाक चाही। श्री कुमार कहला जे इ सब शहर महत्व क शहर अछि। एहि लेल एहि ठाम सिटी गैस सप्लाई समेत सीएनजी आधारित वाहन क दृष्टिकोण स काफी पैघ संख्या मे उपभोक्ता उपलब्ध अछि । गेल क अध्यक्ष सह प्रबंध निदेशक कहला जे संयुक्त उपक्रम क रूप मे गेल गैस आधारित विद्युत शक्ति केन्द्र क स्थापना लेल तैयार अछि। एहि पर मुख्यमंत्री एक हजार मेगावाट क गैस आधारित विद्युत शक्ति केन्द्र क स्थापना क दिशा मे अपेक्षित कार्रवाई करबाक निर्देश राज्य क सचिव ऊर्जा संदीप पौण्ड्रीक कए देलथि अछि। एहि मौका पर उद्योग आ आपदा प्रबंधन विभाग क मंत्री रेणु कुमारी कुशवाहा, विकास आयुक्त आलोक कुमार सिन्हा, योजना आ विकास विभाग क प्रधान सचिव विजय प्रकाश, पथ निर्माण क सचिव प्रत्यय अमृत आ ऊर्जा सचिव संदीप पौण्ड्रिक सेहो उपस्थित छलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
— मंजूषा झा।
किछू बरस पहिने के बात छियै । गाम क एक सूखितगर किसान ब्रामहन छलैथ ।ओहि ज़माना क कोलेज तक पढ़ल लिखल सर्वगुनी व्यक्ति छलाह । गाम भरि मे दबदबा या नीक लोक क धाख बनल छलनि ।
सौ टका खरा , सच्चा व्यक्तित्वक धनी रहथिन । गामक राजनीति आ तनातनी सँ कोसो दूर । बिन पंचैति मे गेने हुनकर उचित सलाह क रुपे देल फ़ैसला अकाट्य रहय छलनि अपन सँ आन गाम धरि । चेहरा मुहरा आ स्वभाव अति ओजस्वी छलनि ।
परंतु ई दहेज क लालच व विकट आ बेकार समस्या तँ अपन देश आ समाज के कतहु के नहि रहय देलक । एहन जे ओजस्वी छलाह ओहो अहि धधरा सँ नहि बचि सकलाह । हुनकर एकटा भातिज बड्ड पैघ ईंजीनियर क पढ़ाई केलकनि । तहिया बीटेक क’ पढ़ाई परोपट्टा मे एके दुइए लोक क पाबै । तें हुनका पर घटक क बाढ़ि आबि गेलै सैह बुझु । आ तखन गृहस्तक लेल पढ़ेबाक खर्च बड्ड महग बुझना जाई छलै । तँ जखने कोनो घटक आबय तँ अपन भातिज क़ भला सोचैत आ अपन पैघ भाईक लेल मदतक रुपे ओहो धरद’ पहुँच जाथि । कते एला – गेला । अंतोगत्वा एक ठाम ब्याह तय भ गेल 51000 रुपैया पर । एकहि दिन शगुन आ ब्याह दुनू हेबाक निश्चित भेल छल । पहिले गछी क ब्याह भ जाई । पर ई तँ वर के काका बड्ड अग्रचेती , अड़ी गेलाह जे पहिले पाई दियौ तखने वर बरयाती जैत । आब तँ माहौल शनाशनी सन भ गेल । जेना तेना पाईक’ पूरबैत वरक़’ ल गेला आ ब्याह भेल । परंतु अहि क़समकस मे हिनका बरियाती भोजन मे बहुत अपमानित केलकनि संगहि सब बरियाती के गोबर लक स्वागत केलकनि । सब एके दुइए घंटा मे बपहारि काटिके भागल आबि गेल । आनक ख़ातिर अपन मान घटाओलनी । सभक आँखिक काँट बनला । आ एके दुइये वर्षक बाद अपन बेटी क विवाह मे अपनो संग वैह सब प्रक्रिया दोहरेलनि । आ आगु बेटी संग एतेक ख़राब व्यवहार भेलनि जे अपना आँखि सँ नोर नै सुखय छलनि ।
तें कहय छै नै ज़ेहन करब तेहन भरब । सब व्यक्तित्व विना स्वार्थ क’ अनेरो आन लेल धूमिल भेल । ई दहेजक आगिक धाह किनको बेदाग़ नहि छोड़त । सब कियो चेतु । सभक संतान समान अछि । अपन संतान के भलाई अपने हाथ मे अछि । बेटा बेटी के समान दर्जा दैत तराज़ू के दुनू पलड़ा पर बराबरि राखू । ओ दुनू पक्ष एके भ गेल आ ई बकलेल बनि गेला ।
——— मंजूषा झा_✍🏻


text:
पटना । मुख्यमंत्री नीतीश कुमार कहला अछि जे सरकार मुफ्त आ अनिवार्य शिक्षा क अधिकार कानून कए लागू करबा लेल तैयार अछि, बशर्ते केंद्र एकर पूरा खर्च वहन करे। ओ कहला जे कानून कए लागू करबा लेल हर वर्ष 27 हजार करोड़ चाही, जखन कि राज्य क कुल बजट 53 हजार करोड़ अछि। हमारा लग न टका अछि आ न मिंट (रिजर्व बैंक), हम कोन स्कीम कए बंद करि। एएन सिन्हा समाज अध्ययन संस्थान मे पंद्रहवें अक्षर बिहार वार्षिक सम्मेलन मे मुख्यमंत्री ओतह मौजूद केंद्रीय मानव संसाधन विकास राज्यमंत्री डी पुंडेश्वरी स कहलथि जे कानून कए लागू करबा लेल केंद्र मात्र 55 फीसदी अनुदान द रहल अछि। अही बताउ हम गरीब राज्य बाकी टका कतए स जुगाड़ करू। अहां हमरा टका दी त हम मुस्तैदी स एकरा लागू करि दी।
केंद्र क साक्षरता मिशन क बखिया उधेड़ दैत मुख्यमंत्री कहला जे बिहार क 38 मे स मात्र तीनटा जिला क चयन भेल अछि। ओ योजना मे संशोधन क मांग करैत कहला जे बिहार मे हम 53 करोड़ क खर्च स 40 लाख महिला कए साक्षर बनेबाक योजना 8 सितंबर 2009 क शुभारंभ केलहुं। ओहिमे आओर 30 करोड़ दकए हम ओकरा सितंबर तक चला रहल छी, ताकि महिला कए साक्षर बना कए हुनका हुनकर कल्याण क लेल बनल विकास योजना क जानकारी द सकी।


text:
https://www.youtube.com/watch?v=FuDj1UmeE1w
स्वाध्याय
– प्रवीण नारायण चौधरी
प्रयागदास
डॉ लक्ष्मी प्रसाद श्रीवास्तव जीक लिखल बिहार लोकसंस्कृति कोश (मिथिला खण्ड) में आइ पढ़लहुँ “प्रयागदास” के कथा। कथा एहि तरहें अछिः
जनकपुर के एक विधवा छलीह। जानकी जी केँ अपन बेटी बुझि नित्य सेवा कयल करथि। हुनक एकलौता पुत्र रहनि ‘प्रयागदास’। प्रयागदास अपन माताक आस्था, विश्वास आ प्रेरणा सँ अत्यन्त बाल्यकाल सँ सीताजी केँ बहिन आ श्रीरामजी केँ बहिनोइ मानिकय उपासना कयलनि।
पुत्रवती-जुवती जग सोई। रामभक्त सुत जाकर होई॥ (मानस तुलसी)
एहि संसार मे पुत्रवती युवती वैह मानल जाइत छथि जिनकर पुत्र रामभक्त होइथ। – एहि सिद्धान्त केँ अपनेनिहाइर ओहि विधवा माता आ हुनक पुत्र प्रयागदास केर ई मार्मिक कथा थिक। अपन स्वाध्याय मे अभरल ई कथा मोन केँ छू देलक। अपने सब लेल साझा करैत हर्षान्वित छी।
मिथिला समाज मे विधवा स्त्रीक जीवन मे सामाजिक उपेक्षा कतेक बेसी होइत छलैक से हालहु धरि विद्यमान अछि। पूर्वकाल मे ई कोन स्तर के, कतेक कठोर आ निर्दयता संग, पतिक मृत्युक कारण तक मानल जायवाली होइत हेती से कल्पना कय सकैत छी। उपरोक्त विधवा जेकरा मैथिल समाज मे मसोमात सेहो कहल जाइत छैक, हुनको जीवन एहि सँ भिन्न नहि छलन्हि। दियाद-वादक उपेक्षा, परिवारक उपेक्षा आ पतिक मृत्यु भ’ गेलाक बाद संसार मे कियो अपन कहेनिहार नहि रहि जेबाक दुरावस्था, ताहि तरहक कष्टपूर्ण जीवन मे एकमात्र पुत्र केँ ओ अपन परम आस्था सँ असगर नहि होयबाक भान दैत रहैत छलीह। प्रयागदासजी केर माता अनन्य आस्था सँ अपन एकलौता बेटा सँ कहलीह – बेटा! हम सब असगर नहि छी। अहाँक परम ऐश्वर्यशालिनी बहिन सीता आ बहिनोइ श्री राम अयोध्याक राजा छथि।
प्रयागदास केर बालमन केँ ई पंक्ति ओहिना प्रभावित कयलक जेना बालक ध्रुव केँ माय सुनीति केर बात सँ प्रेरणा भेटल छल आ ओ बाल्यावस्था मे तपस्या करय लेल उद्यत् भ’ वन प्रवेश कय गेल छलाह। ध्रुव केँ पिता उत्तानपाद केर कोरा मे बेमात्र भाइ खेलाइत देखि अपनो एहिना पिताक दुलार-प्यार पेबाक लिलसा भेल छलन्हि। लेकिन कोरा मे नहि बैसेबाक क्रूर तिरस्कार आ सतमाय सुरुचि द्वारा अपमानजनक शब्द कहि दुत्कारि भगेबाक स्थिति मे माता सुनीति हुनका बुझेने छलीह जे संसार मे सभक पिता जे छथि हुनकर कोरा प्राप्त कयल जा सकैत अछि त फेर सांसारिक पिताक कोरा कोनो दुर्लभ वस्तु नहि थिकैक आ फेर बालक ध्रुव माय सुनीति सँ पुछलाह जे ओहि परमपिता केँ कोना प्राप्त कयल जा सकैछ, तदनुसार सब केँ बुझले अछि जे केना बालक ध्रुव मात्र ५ वर्षक आयु मे असगरे वनगमन करैत परमपिता केँ ताकि लेलनि। बिल्कुल तहिना प्रयागदास केर बालमन माय केर ई बात सुनिते एक दिन मोटरी-चोटरी बान्हि अयोध्या प्रस्थान कय गेलाह।
मायक बात सुनि पोटरी मे सत्तू बान्हि बहिन-बहिनोइ लेल सन्देश लय कय प्रयागदास अयोध्या पहुँचि गेलाह। अपन परिचय दय-दय कय लोक सब सँ बहिन-बहिनोइ के पता पुछैत छथि। लोक सब सँ पुछि-पुछिकय थाकि गेलाह प्रयागदास। कियो हुनका पागल बुझलक त कियो मूर्ख। थाकिकय ओ एकटा नीम गाछक छाहरि मे श्रान्त-क्लान्त-चिन्तायुक्त अवस्था मे बैसि गेलाह। तखन अनायास एकटा श्वेत हाथी पर हुनकर बहिन-बहिनोइ आबि गेलथि। बहिन सीताजी हुनका अपन गुप्तवास केर परिचय दैत हुनक बालमन केँ प्रबोध-संतोष दैत माय केँ कुशल-समाचार सँ अवगत करेबाक सन्देश देलथि। श्रीरामजी भाइ प्रयागदास संग सीताजीक एहि आचार पर हँसि पड़लाह, मुदा ओ बालक ई सब रहस्य केँ बिना बुझने हुनका लोकनिक हाथी पर अयबाक आ अद्भुत सुन्दरता आ शोभा केँ हृदय मे धारण कय केँ मिथिला आबि गेलाह। ओ अपन माय सँ सम्पूर्ण वृत्तान्त सुनौलनि। गदगद भाव सँ सम्पूर्ण वृत्तान्त सुनिकय पुत्र केँ धन्य मानैत ओ धर्मक धुरी माय एतबे आनन्दमग्न भ’ गेलीह जे ताहि क्षण वैह अवस्था मे साकेतवासिनी बनि गेलीह। माता सँ निवृत्ति पाबि ओ बालक अयोध्या अपन बहिनक पास आबि गेलाह।
मिथिलाक प्रसिद्ध संत आ जनकभाव सँ श्रीराम-जानकी केर सिद्ध उपासक महात्मा सूर किशोरदास केर छलाह – संत ‘प्रयागदासजी’। श्री अवध मे वास कय श्री राम-जानकीक नित्य दर्शन करैत ओ नीम वृक्ष केर छाया मे रहिकय मस्ती सँ अपन परिचय देल करथि –
“नीम गाछ तर खाट बिछेलियै, खाट के ऊपर करबा।
प्रयागदास अलमस्ता सोवै, रामलला के सरबा॥”
एहि तरहें अपन जीवन श्रीसीताराम केर भक्तिभाव मे ओतप्रोत कयने प्रयागदास निर्भीकता सँ जियैत रहलाह। जखन-जखन बहिन-बहिनोइ दर्शन दियए अबथिन, ओ खूब बात करथि, मानू सार आ बहिनोइ बीच, भाइ आ बहिन बीच बात भ’ रहल हो। कहल जाइछ जे भगवान रामजी जखन हुनका सँ वनवास केर संस्मरण सुनेलखिन आ प्रभुजी जखन वन केर वेदना सब कहलखिन त प्रयागदास हुनका दोबारा असगरे वन-विहार करय सँ मना कय देलखिन। एहि तरहक अनन्य अनुरागी भक्त केँ भगवान अपन हाथी पर बैसाकय कतय लय गेलाह, आइ धरि कियो नहि जनलक।
भक्त प्रयागदास जेहेन भाव केर प्राप्ति हमरो सब केँ हो, यैह प्रार्थना। उपरोक्त रोचक चरित्र पढ़ि-सुनि सब केँ आनन्दक प्राप्ति होयब त सुनिश्चित अछिये।
हरिः हरः!!


text: पटना। इ बहुचर्चित गमलातोड़ राजनीति क दोसर भाग अछि। अगर बिहार विधान परिषद क सभापति ताराकांत झा अपन कवायद मे कामयाब रहला, त एहि दोसर भाग मे कांग्रेस क विधान परिषद सदस्य डा ज्योति क ब्लड प्रेशर नॉर्मल रहत आ ओ शांति क संग अपन ऊपर लगाउल गेल जुर्माना भरी देतीह। हालांकि एखन धरि इ तय नहि भेल अछि जे गमला तोडबा लेल हुनका केतबा टका चुकेबाक अछि? हां, परिषद सचिवालय क लग मे हुनकर द्वारा तोड़ल गेल गमला क गिनती जरूर अछि। परिषद क सभापति उद्यान निदेशक स मुख्य द्वार क समीप तोड़ल गेल गमला आ नष्ट पौधा क मूल्य क रिपोर्ट मंगलथि अछि। एकर बाद डॉ ज्योति स हर्जाना देबा लेल कहल जाएत। एहि स पूर्व हुनका अपन पक्ष रखबाक पूरा मौका सेहो भेटत। सभापति साक्ष्य क तौर पर ओहि तस्वीर कए रखलाह अछि जाहि मे ओ गमला कए उठाकए फेंकैत, पटकैत देखा रहल छथि। दुनिया भरि मे इ दृश्य सजीव प्रसारित भेल छल आ बिहार क नेताक संग-संग राज्य क छवि धुमिल भेल छल। जानकार कहैत छथि जे बिहार मे एहन कोशिश आइ धरि नहि भेल छल। परिषद क इतिहास मे पहिल उदाहरण अछि, जखन कोनो सदस्य स सार्वजनिक संपत्ति कए क्षति पहुंचेबा क एवज मे जुर्माना वसूलबाक तैयारी भ रहल अछि। इ आम लोक क लेल सेहो नसीहत अछि।


text:
एखन सब कें टाका चाही, काज-धंधा चौपट भेल छै. एहना मे SBI एकटा नीक ऑफर अनलक अछि. आब परेशान होएबाक काज नै छै. सरकारी बैंक SBI (State Bank of india) इमरजेंसी लोन (Emergency Loan) ल’क’ आयल अछि. एहि लोन कें लेबय लेल अहाँ कें बैंक जेबाक सेहो जरूरति नहि अछि. अहाँ कें घ’रे बैसल लोन भेटि जायत. एहि लोनक खास बात ई अछि जे कि सिर्फ 45 मिनट मे ई लोन अहाँ कें खाता मे आबि जाएत. एकरा लेल अहाँ कें बेसी दिनक इंतजार नहि करए पड़त.
6 महीना EMI देबाक सेहो कोनो जरूरति नहि!
स्टेट बैंक ऑफ इंडिया लॉकडाउन कें देखैत ई लोन केर शुरुआत केने अछि. ई इमरजेंसी लोन सिर्फ एसबीआई ग्राहक लेल अछि. बैंक कहलक जे लोन लेबए वाला ग्राहक कें 6 महीना तक किस्ती देबाक जरुरत नै अछि. अर्थात अहाँक अगर मई कें महीना मे एसबीआई से इमरजेंसी लोन लैत छी, त’ अहाँ कें अक्टूबर तक ईएमआई केर भुगतान करबाक जरूरत नै अछि. अहाँ कें ईएमआई छह महीनाक बाद सं शुरू होयत.
देबय पड़त एतेक ब्याज
कही दी जे बैंक ई लोन अपन ग्राहक लेल निकालने अछि. एहि पर्सनल लोन कें लेल ग्राहक सं 10.50 फीसदी केर दर सं ब्याज देबय पड़त. लोन लेल चौबीस घंटा सातो दिन मे कखनो आवेदन कयल जा सकैत अछि.
कतेक भेटि सकत लोन
पर्सनल लोन : दू लाख रुपया धरि
पेंशन लोन : अढाइ लाख रुपया धरि
सर्विस क्लास : पांच लाख रुपया धरि
एना करू अप्लाइ
एहि लोन कें लेल अहाँ कें किछु स्टेप्स कें फॉलो करय पड़त. आउ अहाँ कें बतबै छी आसान स्टेप्स –
– ग्राहक कें सब सं पहिने अपन रजिस्टर्ड नंबर सं PAPL  लिखि क’ 567676 पर भेजबाक अछि
-आब बैंक दिस सं अहाँ कें मैसेज आएत जे अहाँ लोन लेबाक लेल योग्य छी आ कि नै
-योग्य ग्राहक कें चार प्रोसेस मे लोन मिल जायत…
-एकरा लेल अहाँ एसबीआई एप मे अवेल नाउ (Avail Now) पर क्लिक करब
-एकरा बाद लोनक समय अवधि और अमाउंट सलेक्ट करू.
-एकर बाद मे रजिस्टर्ड नंबर पर OTP आयत. एकरा जखने भरबै त’ पइसा अहाँक खाता मे आबि जायत.


text:
बेगूसराय। 12 दिसम्बर। सूबे मे लगातार भ' रहल अपराधिक घटना मे लगातार भढ़ोतरी भ' रहल अछि। दोहरा हत्याकांड केर ताजा सनसनीखेज वारदात मे बेखौफ अपराधी सभ मुखिया केँ दू बेटाक पत्थर सँ कुचिकेँ हत्या क' देलनि। हत्या केँ बाद शव क' ठेकान लगेबाक दौरान दू अपराधी क' रंगल हाथ गिरफ्तार कायल गेल अछि।
दरअसल आय भोर खोदावंदपुर थाना क्षेत्र अंतर्गत रसलपुर पंचायत केँ मुखिया सीताराम महतो के दू बेटाक शव बरामद कायल गेल। पहिल शव तेघड़ा थाना क्षेत्र के रामपुर स्कूल लग बरामद भेल जखनकि दोसर शव खोदावंदपुर थाना क्षेत्र के दौलतपुर सँ बरामद भेल।
घटना केर संबंध मे भेटल जानकारी केर मुताबिक खोदावंदपुर थाना केर पुलिस शव क' ठेकान लगेबाक दौरान दू अपराधी क' रंगल हाथ गिरफ्तार केना अछि। बताओल जे रहल अछि कि मुखिया सीताराम महतो के दू बेटा जितेंद्र कुमार आओर राम लाल महतो क' सोम दिन देर राति अज्ञात लोग मोबाइल पर फोन करी बजौलनि। आय मंगल केँ भोर तड़के दुनू केँ शव बरामद कायल गेल।
ओनाकि, हत्या केँ कारणक पता नहि चैल सकल अछि, मुदा ग्रामीण सभ पैसा के लेन-देनक मामला मे हत्या होयबाक आशंका व्यक्त क' रहल अछि। फिलहाल, पुलिस सेहो एहि मामला मे किछु बतबै सँ मना क' रहल अछि।


text:
वाराणसी। 04 मार्च। अपन संसदीय क्षेत्र वाराणसी मे प्रधानमंत्री नरेंद्र मोदी आय शनिवार दिन मेगा रोड शो केलनि। बनारस हिंदू विश्वविद्यालय मे पंडित मदन मोहन मालवीय क' श्रद्धांजलि अर्पित करबाक बाद खुलल गाड़ी मे हजारों समर्थक सभक संग मोदी जखन काशी के सड़क पर निकलला तेँ हुनकर एक झलक पेबाक लेल सड़क के दुनु दिस भारी संख्या मे लोग उमैड़ परल। बनारस हिंदू विश्वविद्यालय से शुरू भेल ई रोड शो रविदास गेट से लंका, अस्सी, भदैनी, सोनारपुरा, बुनकर बहुल मदनपुरा, बांसफाटक होयत पहिने बाबा विश्वनाथ मंदिर आओर फेर आखिर मे कालभैरव मंदिर पहुँचल जता मोदी पूजा अर्चना करि जौनपुर के लेल रवाना भेला।
भोलेनाथ केर नगरी मे रोड शो के दौरान प्रधानमंत्री मोदी के काफिला पर हुनकर समर्थक सभ लगातार फूल के बारिश केलनि। रोड शो के आगा पाछा हजारो केर संख्या मे बीजेपी कार्यकर्ता आओर समर्थक चैल रहल छल। एहि दौरान 'मोदी-मोदी' आओर 'जय श्रीराम' के नारा खूब गूंजल। काशी केर सकरी गलि से होयत मोदीक काफिला जखन काशी विश्वनाथ मंदिर दिस बढ़ल तेँ सड़क काट बनल मकान सभक छत पर भारी संख्या मे लोग हुनका देखबाक लेल ठाढ़ छल। मोदी हाथ हिलाबैत सड़कक दुनु कात मौजूद लोग सभक अभिवादन करैत नजैर अएला।
पहिने से तय कार्यक्रम केर मुताबिक प्रधानमंत्री केर काफिला पहिने काशी विश्ववनाथ मंदिर पहुँचल। प्रधानमंत्री बनबाक बाद मोदी दोसर बेर एहिठाम आयल छल। एहिठाम दर्शन-पूजन के बाद मोदी पहिल बेर काशी के कोतवाल कहै जाय बला कालभैरव केर दर्शन करे पहुंचला। ऐहिक बाद मोदी जौनपुर लेल रवाना भेला।


text:
पटना, मिथिला मिरर: पटना पुलिसक विशेष टीम शुक्रदिन पाटलिपुत्र इलाकाकेँ एकटा होटलमे सेक्स रैकेटक सूचना पर छापेमारी केलक। छापेमारीक दौरान पुलिस होटल सँ 10 युवतीक संग आठ युवककें हिरासतमे लेलक अछि।
होटल सँ बहुत रास अश्लील सीडी आ आपत्तिजनक समान बरामद भेल अछि। जाहि जगह पर सेक्स रैकेटक लेल छापेमारी भेल ओ जगह थानाक समीपमे अछि। आसपासक लोक अहि बातक शिकायत पुलिस सँ केने छल, मुदा पुलिस कार्रवाई नहि केने छल। अंतमे स्थानीय लोक पटना एसएसपी सँ शिकायत केलक जकरा बाद कार्रवाई कएल गेल।
छापेमारीक बाद होटल मालिक फरार भए गेल अछि। फिलहाल पुलिस हिरासतमे लेल गेल लड़की आ लड़का सं पूछताछ कए रहल अछि। होटलके भीतर सघन तलाशीक दौरान पुलिस बहुतरास आपत्तिजनक समानके अलावा एलईडी, अश्लील सीडी आ साहित्य बरामद केलक अछि।


text:
पटना । एसोचैम क पहिल महिला अध्यक्ष डॉ स्वाति पीरामल कहलथि अछि जे वर्तमान समय मे बिहार व्यापक व्यावसायिक संभावना स भरल अछि। खास तौर स खाद्य प्रसंस्करण उद्योग क मामला मे। पटना मे एसोचैम क दिस सआयोजित इन्वेस्ट मार्ट-बिहार 2009 कार्यक्रम मे अपन स्वागत भाषण मे डॉ पीरामल कहलथि जे बिहार मे कृषि क क्षेत्र मे एतबा संभावना अछि जे एहि ठाम स पूरा देश कए फल, तरकारी आ अन्य खाद्यान्न क आपूर्ति भ सकैत अछि। सबस खास गप इ अछि जे एहि ठाम ऑर्गेनिक फल, तरकारी आ खाद्यान्न क पैघ पैमाना पर उत्पादन भ सकैत अछि। एहि मौका पर उपमुख्यमंत्री सुशील कुमार मोदी एसोचैम क दिस स बिहार क आर्थिक-औद्योगिक हालात आ संभावना पर तैयार अध्ययन रिपोर्ट ‘बिहार विजन 2020 ए ग्रोथ स्ट्रैटेजीÓ जारी केलथि।
डॉ स्वाति पीरामल कहलथि जे देश क भीतर बिहार एकटा पैघ बाजारवाला प्रांत क रूप मे सामने आयल अछि। बिहार कॉस्मेटिक क सबस पैघ बाजार बनि चुकल अछि। बिहार मे तेजी स सामाजिक बदलाव आयल अछि। एहि ठाम हेल्थ आ एजुकेशन क क्षेत्र मे काफी काज भ रहल अछि। गाम क लड़की सब कए स्कूल जेबा लेल साइकिल देल गेल अछि। बिजली आ सड़क मे सेहो अपेक्षित सुधार भेल अछि। सबस महत्वपूर्ण गप इ जे सरकार क नीति क कारण उद्योग-व्यवसाय क लेल काफी अनुकूल माहौल बनल अछि। एहि पॉजीटिव ग्रोथ स एसोचैम बेहद उत्साहित अछि। संगहि बिहार क आर्थिक-आद्यौगिक विकास हो आ एहि ठाम निवेश क माहौल बने, एकरा लकए बेहद गंभीर सेहो छी। इंवेस्ट मार्ट-बिहार 2009 एहि कड़ी मे अछि। एसोचैम क दिस स जारी ‘बिहार विजन 2020 ए ग्रोथ स्ट्रैटेजीÓ मे बिहार मे उद्योग-व्यवसाय क संभावना पर फोकस कैल गेल अछि। इ रिपोर्ट एसोचैम क करीब साढ़े तीन लाख सदस्य कए पठाउल जा रहल अछि, ताकि ओ बिहार मे निवेश पर गंभीरता स विचार करथि।
इंडिया इज कमिंग टू बिहार : उपमुख्यमंत्री सुशील कुमार मोदी कहजा जे एसोचैम क अध्यक्ष डॉ स्वाति पीरामल क बिहार दौरा काफी महत्वपूर्ण अछि। कारण इ जे इ पहिल मौका अछि जखन एसोचैम क शीर्ष पर मौजूद कोनो अधिकारी बिहार एलथि अछि। इ एहि गपक प्रमाण सेहो अछि जे बदलैत बिहार पूरा देश मे चर्चा क विषय अछि आओर पूरा देश कए आकर्षित-आमंत्रित करि रहल अछि। जाहि बिहार मे पहिने कियो झंकबा तक लेल नहि अबैत छल ओहि ठाम आइ पूरा भारत आबि रहल अछि। पहिने मात्र एतबा सुनबा मे भेटैत छल जे बिहार स लोक पलायन करि रहल छथि। आइ इ सेहो सुनबाक मौका भेटि रहल अछि जे भारत क विभिन्न हिस्सा स लोक बिहार आबि रहल छथि। इंडिया इज कमिंग टू बिहार क स्थिति बनि गेल अछि। पटना स दिल्ली क लेल फ्लाइट क संख्या बढि़ गेल अछि। देश क विभिन्न हिस्सा स उद्योगपति आ व्यवसायी बिहार आबि रहल छथि। रिपोर्ट पर चर्चा करैत मोदी कहला जे सरकार क काज उद्योग लगेबा या व्यवसाय करबाक नहि अछि, बल्कि उद्योग-व्यवसाय क लेल नीति बनेबाक अछि, माहौल बनेबाक अछि आ सुविधा मुहैया करेबाक अछि। राज्य मे उद्योग-व्यवसाय क विकास कए लकए हर संभव प्रयास कैल जा रहल अछि। एकर परिणाम सेहो सामने अछि।
1032.82 करोड़ क निवेश : अक्तूबर 2009 तक बिहार मे निवेश क कुल 220 प्रस्ताव स्वीकृत भ चुकल अछि। एहि मे स 22टा इकाइ काज क रहल अछि। 74टा इकाइ एडवांस स्टेज मे अछि। 1032.82 करोड़ क निवेश भेल अछि। बस एतबा ध्यान रखबाक जरूरत अछि जे चीज एक दिन मे नहि बदलैत अछि। आइ माहौल बनल अछि। अबैवाला समय मे एकर सकारात्मक परिणाम सेहो देखल जइत। ओ कहला जे बिहार आइ देश मे सीमेंट खरीदनिहार प्रमख राज्य मे स एक अछि।
निवेशक कए हर तरह क मदद : उद्योग मंत्री बिजेंद्र प्रसाद यादव कहला जे बिहार मे तीन फसली जमीन अछि। एहि मामला मे बिहार दुनिया मे अनूठा अछि। कृषि क संभावना व्यापक अछि। सिंचाई क लेल अकूत जल संपदा है। हम निवेशक-उद्यमी कए नोत द रहल छी जे आउ सरकार हर संभव मदद क लेल तैयार अछि।


text:
साहित्य
सम्माननीय स्रष्टा ‘राना सुधाकर’ दिश सँ……
१. गजल
बस कथा-पिहानी जीवन अछि
सुख-दुःख दर्दक गठबंधन अछि
ककरो सँ अपेक्षा राखब नहि
बिल्कुल पतझड़ केर मौसम अछि
अपनत्वक मतलब आइ कतऽ
सभक सम्बन्ध मे अनबन अछि
अछि गंधहीन अनुराग हमर
किनको आंगन नहि अरिपन अछि
आकृति मनोहर बिला गेल
चनकल असमय मे दर्पण अछि
२. गजल
फैसला ई आइ हो मैथिली के वास्ते
हौसला ई भाइ हो मैथिली के वास्ते
हेमनि मे जनमि गेल रावण आ कंस फेर
राइ-छाइ हो ओकर मैथिली के वास्ते
एना बिमरियाह बना राखू नहि अस्मिता
लिअ किछु दबाइ यौ मैथिली के वास्ते
स्वर्ग उत्सर्ग भाव हो अगर मोन मे
तऽ हेतय भलाइ किछु मैथिली के वास्ते
अपन अछि धरती आ अपने आकाश अछि
अन्तिम लड़ाइ हो मैथिली के वास्ते
झंडा उठाउ चलि कूदी मैदान मे
गुंजत विजय बधाइ मैथिली के वास्ते
३. गीत
किछु देखबा ल केकरो कहाँ छै मना
ऐ हमर चन्द्रमा! ऐ हमर चन्द्रमा!!
कियो देखलक अहाँ के – अहाँ के टिकुली
ई बुलकी झुलैत आ हँसैत हँसुली
कियो देखैत रहल केस कुन्तल घना
ऐ हमर चन्द्रमा! ऐ हमर चन्द्रमा!!
एक मिसिया भरि मुस्कीक जादूगरी
एना चमकत कखन धरि नयन के छुड़ी
दम सधने रहब हम कखन धरि एना
ऐ हमर चन्द्रमा! ऐ हमर चन्द्रमा!!
४. गजल
नहुँ नहुँ मेंही चंचल चितवन दैत रहल आभास
अधर भरल मधु मुस्की मधुवन करैत रहल परिहास
जे दिवाना सदति रहल ओइ चानक आइ ने चर्च कोनो
चर्चा छै जे चन्द्रमुखी के अछि श्रृंगार किछु खास
महुआ फूलक गंध कात मे आर हाथ मे यौवन किसलय
मन मे रहल सदति ई गुनधुन के उन्चास पचास
हँसैत बिछैत अछि गोइठा करसी करिलुठिया के होश कहाँ
आ मुरेर पर बैसल कोयली कुचरति रहल खखास
ललित गीत मंडित मुख मण्डल निरखति रहल चकोर ओना
बितैत रहल जुग जिनगी अहिना बढैत रहल बस पियास
५. गजल
अइ पनिघट पर पानि भरैले आब ने आबथि राधा कहियो
चन्दन सन गमगम कदम आ कृष्णक मिथिला आइ कहाँ
विद्यापति के ललित गीत के भूत-प्रेत सब नाचि रहल
धरती जरलय मंडन के आ राम-लखन सन भाइ कहाँ
नाच तमाशा टीवी पर सब भाषा मे देख रहल
कहू बटोही साँच-साँच छथि हमर मैथिली आइ कहाँ
कहाँ उठैयऽ टीस मोन मे बाध-बोन मे टेर कोनो
बाजि रहल अछि बोली सुगबा डोरी कतौ लटाइ कहाँ
गंगा के एहि माटि सँ होइतै सीता जन्म एक बेर ओहिना
पुनः राम पाथर केँ छुबितथि से सौभाग्य आब आइ कहाँ
हरिः हरः!!


text:
भोर सँ सोसल साइट पर दड़िभङ्गाक बस स्टैण्डके दीन-हीन फोटो वायरल भ’ रहल अछि। बस स्टैण्ड कादो आओर पानि सँ भरल अछि। कोनो ठाम पैर देबाक जगह नञि देखा रहल अछि। मैथिल यात्रीलोकिन भगवान भरोसे दरिभङ्गा बस स्टैण्ड सँ बस पकड़ैत अछि।
बिहारके सरकारके तँ एनहुतो मगधमे सीसा वला पूल बनबय सँ फुर्सत भेटैत छै की नञि भगवान जानथि। मुदा पटना सँ नियुक्त कलक्टरके सेहो दड़िभङ्गा बस स्टैण्डके फिक्र छै अथवा नहि इहो ठीक सँ नञि कहल जा सकैछ।
साँझ होइत होइत दड़िभङ्गके कलक्टर अपन जिला कलक्टर वला फेसबुक पेज पर एकटा पोस्ट कय मैथिलक दुर्भगय पर अट्टहास अवश्य कयला।
जे लोकिन मैथिल सँ भड़िगर टैक्स असूली कय पटनाके राजकोषके भरला हुनका सभकेँ कलक्टर कहाँदनि खूब सम्मानित कयलनि। एकटा पैघ पोस्ट के जनतब देलनि जे भिन्न भिन्न डिपार्टमेंके कर्मचारी जे भड़िगर राजस्व असूली कयलनि हुनका सभकेँ प्रशस्ति पत्र देल गेलनि।
जेना लागैत अछि टैक्स असूली दड़िभङ्गा लेल नियुक्त कलक्टर अपना ऊपर लय कय रखने छथि आओर दड़िभङ्गा बस स्टैण्ड इन्दर भगवान भरोसे छोड़ने छथि। अहिमे शीत-ताप नियन्त्रित घरमे बैसि हुकुम चलाबय वला कलक्टर साहेबके कोन दोष छन्हि। इन्दर भगवान जँ वर्षा नञि करतय तँ बस स्टैण्ड पर कादो सेहो नञि होयतय।
हमरा इहो नञि पता अछि कलक्टर साहेब कहियो एहन बस स्टैण्ड देखने छथि की नञि जे वर्षा भेलाक बादो कादो नञि होइत होइ। कलक्टर साहेब हमरा बुझल अछि जे बिहारके सरकार द्वारा नियुक्त अधिकारी जे मिथिला आबैत छथि हुनका अपन आलोचना बर्दास्त नञि होयत छै तथपि इ समादके माध्यम सँ जे हम दुस्साहस कय रहल छी तकरि कारण छै जे हम अनुमान लगबैत छी अहाँके मैथिली पढ़य आ पढ़िकय बुझय नञि आबैत होयत। जँ बुझि जाय तँ दया कय बस स्टैण्ड के स्थिति सुधारय कष्ट करी।


text:
मिथिलानी विशेष व्यक्तित्व परिचय
– रेखा झा, पटना
मैथिली रंगमंच के पहिल महिला रंगकर्मी “प्रेमलता मिश्र प्रेम” के नाम स जुड़ल अछि, प्रेमलता जी के नैहर रहिका आ सासुर सीतामढी जिला मे धाधी सिरसी भेल, हिनक विवाह मात्र बारह बरस के उमर में भेल आ प्रेमलता जी गामे के स्कूल स मैट्रिक फर्स्ट डिवीजन स पास कयलीह। हिनकर श्रीमान रहिका के एकटा स्कूल मे शिक्षक के पद पर काज करैत छलथि जे की दू साल पहिने हमरा सबहक बीच नहि रहलाह। प्रेमलता जी के प्रतिभा के यात्री जी (नागार्जुन) परखि लेलथि आ हुनके कहला पर इ पटना आबि गेलथि। प्रेमलता जी आकाशवाणी लेल सेहो काज कयलथि। १९६४-६५ में रंगकर्मी के संपर्क में अबितहिं चेतना समिति आ किछु नाट्य संस्था स सेहो जुड़ि गेलथि जे कि ओहि समय मे मिथिलाक बेटी लेल एकदम नया जगह छल। बहुतो लोकक ताना बाना सुनैत हिनकर काजक गति चलिते रहल।
हिनक प्रारंभिक रंगमंच के नाटक “टूटैत लोक” आ “लेटायल आंचर” छल जाहि में हिनकर अभिनय के बड्ड प्रशंसा भेलनि। १९८१ मे मैथिलीक पहिल सिनेमा “ममता गाबय गीत” में विधवा भाऊज के भूमिका कयलनि। प्रेमलता जी के “दामूल”, “कन्यादान” मे काज कयलाक उपरांत पहिल भोजपुरी सिनेमा “दूल्हा गंगा पार के” आ “बबुआ हमार” मे सेहो अभिनय देखल गेल। फेर चर्चित मैथिली सिनेमा “सस्ता जिनगी महग सेनूर” मे काज कयलथि। दूरदर्शन पटना के लेल़ धारावाहिक “पर्व भरा मिथिला” आ “देहाती दुनिया” में सेहो अभिनय कयलथि। मैथिली सिनेमा “ललका पाग” मे सेहो आ “मिथिला मखान” मे सेहो हिनकर अभिनय सराहनीय अछि।
अभिनय संग प्रेमलता जी एक सुपरिचित साहित्यकार सेहो छथि। हिनकर कथा संग्रह “एगो छलीह सिनेह”, हिनकर एक संस्मरण “वो दिन वो पल” आ कथा संग्रह “शेखर प्रसंग” छैन्हि। महिला रंगकर्मी के रूपें प्रेमलता जी बहुत रास संस्था सबसं जुड़ल छथि, जेना चेतना समिति, भंगिमा, अरिपन, मैथिली महिला संघ, आदि।
प्रेमलता जी के साहित्य, कला संस्कृति, अभिनय लेल बहुत रास सम्मान सेहो भेटल छैन्हि। पटनाक चेतना समिति, दिल्लीक अखिल भारतीय संस्थान, दिल्ली नाट्य संस्था मैलोरंग द्वारा (ज्योतिरिश्वर सम्मान) आ भामती स्त्री सम्मान (२०१८) सं सम्मानित कयल गेल छन्हि। मैथिली संस्थाक तुलना में हिनका हिन्दी संस्था सँ बेसी सम्मान भेटल छैन्हि। जेना – नूर फातिमा सम्मान, पाटलिपुत्र एवार्ड, आदि। मिथिला विभूति दू-दू बेर कोलकाता द्वारा, रहिका मैथिल समाज द्वारा सेहो सम्मान भेटलनि।
प्रेमलता मिश्र प्रेम मिथिलाक बेटी के रूप में ओ धरोहर छथि जे ई देखा देलथि कि नारी कोनो समय केर रहथि, कनि अलग डेग उठेबाक लेल साहस आ हिम्मत सदैव संग मे राखैथ त अपन चयनित सम्मानजनक स्थान हमेशा बना सकैत छथि। ई नारी शक्ति केँ प्रेरणा दैत हमेशा अपन रंगकर्मी दुनिया मे स्थान बनौने छथि।


text:
नव दिल्ली : तीन देशक आधिकारिक विदेश दौराक दोसर चरणमे प्रधानमंत्री नरेंद्र मोदी जर्मनीमे छथि आ ओ हेनोवरमे प्रधानमंत्री मोदी ओहिठामक मेयरकें मिथिला पेंटिंग भेंट केलाह। मैथिलक मध्य ई बेस चर्चाक विषय बनल अछि. मधुबनी/मिथिला पेंटिंग राष्ट्रीय कलाक रूपमे समादृत अछि आ देश-विदेशमे लोकप्रिय भेल अछि. दुनूपार (भारत-नेपाल) मिथिलामे महिला लोकनि द्वारा ई पेंटिंग बनाओल जाइत अछि. मुदा मधुबनीक किछु गाममे एकरा विशेष रूपसं सिखाओल आ बनाओल जाइत अछि, जाहि कारणेँ एकरा मधुबनी पेंटिंग रूपमे सेहो ख्याति प्राप्त छै.
प्रधानमंत्री जे पेंटिंग जर्मनीमे उपहार देलनि से राष्ट्रीय पुरस्कारसं सम्मानित मधुबनी चित्रकलाक ख्यातिप्राप्त बौआ देवी द्वारा बनाओल छल. प्रधानमंत्री कार्यालय द्वारा जारी जनतबमे सेहो उक्त बात कहल गेल अछि. एहिकें ल' प्रधानमंत्री ट्विट सेहो केलनि अछि, जकरा मैथिल लोकनि सोशल मीडियापर बेस शेयरक' रहलाह अछि.
(समाद स्रोत)
Tags: हालचाल हालचाल : एहिपार


text:
नेपाल सरकार द्वारा स्थापना कएल गेल नेपाल विद्यापति पुरस्कार कोष एहि वर्षक लेल विभिन्न बिधाक मैथिली पुरस्कार पाँच गोटे साहित्यकार कें प्रदान करबाक घोषणा कएलक अछि.
नेपाली दू लाख रुपैया नगद राशि सहितक नेपाल विद्यापति मैथिली भाषा-साहित्य पुरस्कार धनुषा जिलाक रोशन जनकपुरी (अरविन्द कुमार लाल)कें प्रदान करबाक निर्णय कएल गेल अछि. एहिसँ पहिने नेपाल विद्यापति मैथिली भाषा-साहित्य पुरस्कार डा. राजेन्द्र विमल, रामभरोस कापडि भ्रमर, डा. रेवती रमण लाल, रामानन्द युवा क्लब, मिथिला नाट्यकला परिषद कें प्राप्त भेल अछि.
एहि तरहें नेरु 1 लाख राशिक एहि वर्षक नेपाल मैथिली अनुवाद पुरस्कार मैथिली साहित्य परिषद राजविराजक पूर्व अध्यक्ष रहि चुकल सप्तरी नेपालक साबिक बरही बिरपुर वार्ड नम्वर 6 (सम्प्रति छिन्नमस्ता गाउँपालिका 1) निवासी देवेन्द्र मिश्र कें प्रदान करबाक निर्णय कोष कएलक अछि.
संस्कृत भाषा मे लिखल श्रीमद्भगवद्गीताक मैथिली पद्यानुवादक लेल उक्त पुरस्कार हिनका प्रदान कएल जाएत. बगियाक गाछ नामक बाल कथा संग्रह, मैथिली सामान्य ज्ञान, मैथिली मनोहर पोथी, श्रीमद्भगवद्गीता मैथिली पद्यानुवाद आदि पुस्तक ओ लिखि चुकल छथि. एहि सँ पहिने ई पुरस्कार डा. रामदयाल राकेश, पं सूर्यकान्त झा, डा. गङ्गा प्रसाद अकेला, धीरेन्द्र प्रेमर्षि, मुरलीधर कें भेटल अछि.
नेरु 1 लाखक नेपाल विद्यापति मैथिली पाण्डुलिपि पुरस्कार सिरहा जिलाक हिमांशु चौधरी कें हुनक मैथिली कथा संग्रहक पाण्डुलिपि अनर्थक लेल देबाक घोषणा भेल अछि. एहि सँ पहिने ई पुरस्कार प्रा. परमेश्वर कापडि, रामनारायण सुधाकर, काशीनाथ झा, चन्द्रशेखर लाल शेखर, अवधेश पोखरेल आ हिमांशु चौधरी कें प्राप्त भेल अछि.
एक लाख राशिक नेपाल विद्यापति मैथिली अनुसन्धान पुरस्कार सर्लाही जिलाक ( काठमाडौँ निवासी) सहप्राध्यापक देवनारायण यादव कें देबाक निर्णय भेल अछि. एहि सँ पहिने ई पुरस्कार डा. रामावतार यादव, डा. योगेन्द्र प्रसाद यादव, डा. सुनिल कुमार झा, डा. बासुदेव लाल दास, डा. विरेन्द्र पाण्डे कें देल गेल छल.
तहिना नेपाल विद्यापति मैथिली कला संस्कृति पुरस्कार धनुषा जिलाक सहप्राध्यापक रामसागर पण्डित कें हुनक मूर्तिकलाक लेल देल गेल अछि. एहि सँ पहिने ई पुरस्कार रञ्जू झा, महेन्द्र मलङ्गिया, रामशोभित राय, चित्रकार श्यामसुन्दर यादव, नवीन कुमार मिश्र कें देल गेल छल. एहू पुरस्कारक राशि नेरु एक लाख अछि.
प्राध्यापक डाक्टर विजय दत्तक अध्यक्षता मे रहल सञ्चालक परिषद द्वारा गठित प्राध्यापक आशा सिन्हाक संयोजकत्व मे उप प्राध्यापक रूपेश कुमार सिंह आ श्यामा कुमारी महतो सम्मिलित चयन समिति द्वारा 1 नवम्बर 2017 कें ई निर्णय कएल गेल आ कोषक विधान अनुसार विद्यापति स्मृति पर्वक दिन 1 नवम्बरक दिन एकर घोषणा कएल गेल. 2011 ई. मे नेपाल सरकार द्वारा नेपाली रुपैया 1 करोड़क अक्षय कोष राखि ब्याज सँ प्रत्येक वर्ष एकटा दू लाख आ चारिटा एक-एक लाख राशिक पुरस्कार पाँच टा अलग-अलग विधा मे देल जाइत अछि.
ज्ञातब्य जे किछु अपरिहार्य कारण सँ 2015 ई. लेल ई पुरस्कार सभ किनको नहि देल गेल छल.
— देवेन्द्र मिश्र
Tags: Maithili Maithili News Mithila हालचाल


text:
दिल्ली [सूरज गुंजन] : अपहृत मैथिल नेना केर खबैर सुनिकय MSU दिल्ली टीम ओहि पीड़ित परिवारसँ विस्तृत जानकारी हेतु भेंट करबाक लेल पहुँचल छल। टीम MSU सँ अनूप मैथिल संग आरओ सेनानी मीठापुर थाना केर एसआई सँ भेंट कए लापता नेनाकेँ बारेमे विस्तारपूर्वक जानकारी लेलनि। ओम चौधरी आ अनूप मैथिल जखन एसआईसँ गप कएलनि तखन ओ कहलनि जे एकटा बच्चाक लहाश भेटल अछि जे एकटा नालामे पड़ल छल जेकरा पुलिस अधिकारी लोकनि एम्स पठा देने छथि। तत्पश्चात MSU सेनानी आओर
आकाशकेँ पिता लहाश केर पहिचान करबाक लेल एम्स पहुँचलाह जेतए पीड़ित पिता ओहि लाहशकेँ आकाशक होबाक गप कहलनि।
जखन आकाशकेँ पिता आकाश केर लहाशके पहिचानि गेलाह तकरा बाद MSU सेनानी अनूप मैथिल आ ओम चौधरी अपन सभ सेनानी आ स्थानीय लोकक संग पुलिस अधिकारीसँ हत्याराके शीघ्रहिं पकड़ल जाय आ अहि घटनाक लेल SIT केर गठन कएल जेबाक गप केर लिखित माँग कएलनि। मुदा एसआई अधिकारी अहि गप केर अपन उच्चाधिकारी पर टाली देलनि आ तकरा बाद SHO अधिकारी आबिकय कहलनि जे एकर लिखित नहि देल जा सकैत अछि, नहिए कउनो ठोस आश्वासन देलनि। एहिसभक पश्चात मिथिला स्टूडेंट यूनियन केर सभ सेनानी ओम चौधरी, अनूप मैथिल, अमित झा, रंजीत झा, बिट्टू झा, सूरज गुंजन, कविता झा, बी एन झा, प्रशांत झा, प्रिया पुतुल, राज नारायण केर संग आरओ बहुतरास सेनानी हत्यारा केर खिलाफ शीघ्र डेग उठाओल जेबाक वास्ते प्रदर्शन शुरू कए देलनि जाहिकारण ओतए स्थानीय मैथिल नेता आ पुलिस प्रशासन द्वारा लाठीचार्ज कएल जेबाक निंदनीय घटनाक खबैर भेटि रहल अछि। खबैर इहो अछि जे अहि लाठीचार्जमे किछु MSU सेनानी गंभीर रूपसँ घायल भेलाह छथि। चुनचुन चौधरी, अमित झा आ सूरज गुंजनकेँ विशेष रूपसँ चोट लागल छन्हि।
उल्लेखनीय अछि जे अहि प्रदर्शन केर बाद बहुतरास राजनेता आ पत्रकार संगठन हरकतमे आबि आगू एलाह अछि मुदा राष्ट्रीय स्तरक समाचार चैनल आ पत्रिकाक हस्तक्षेप नहि होबाक कारण प्रशासन पर दबाव नहि बनि पाबि रहल छैक जाहिसँ जाँच प्रक्रियामे स्थिरता बनि जेबाक संदेह उत्पन भs रहल छैक।


text:
Bihar Lockdown 5.0: केंद्रीय गृह मंत्रालय द्वारा लॉकडाउन 5.0 कें नव गाइडलाइन जारी को देल गेल अछि। एकर प्रावधान देश मे एक जून सं लागू भ’ रहल अछि, बिहार मे अलगा 15 जून तक कोनो राहत मिलइत नै देखा रहल अछि। राज्य मे लॉकडाउन 5.0 ( Lockdown 5.0) कें तहत 15 जून तक लाकडाउन 4.0 केर प्रावधान लागू रहत। एना अहि लेल अछि जे बड़का संख्या मे कोरोना संक्रमित प्रवासी श्रमिकक एबाक सिलसिला जारी अछि। ऐना मे अगर लॉकडाउन 5.0 ( Lockdown 5.0)कें तहत देल गेल जाये वला रियायत द’ देल जे त कोरोना संक्रमण केर स्थिति विस्फोटक भ’ सकेत अछि।
केंद्र सरकार लॉकडाउन 5.0 कें देलनि अनलॉक 1 केर नाम
केंद्रीय गृह मंत्रालय लॉकडाउन 5.0( Lockdown 5.0) कें अनलॉक 1 (Unlock 1) केर नाम देलनि अछि। एकर नव गाइडलाइन कें तहत कंटेनमेंट जोन मे पूर्ण पाबंदी रहत, परन्तु अन्य जगह पर धीरे-धीरे छूट देल जायत। एकर तहत देश कें अन्य भाग मे राइत केर नौ बजे सं सुबह पांच बजे तक अखन नाइट कर्फ्यू लागू रहत।
बिहार मे 15 जून तक लागू रहत लॉकडाउन 4.0 केर प्रावधान
केंद्रीय गाइडलाइन कें जारी होबय कें संगहि बिहार समेत अन्य राज्य सेहो लॉकडाउन केर बढेबाक घोषणा केने अछि। बिहार सरकार राज्य मे 15 जून तक लॉकडाउन 5.0 कें बढ़ाबैत अहि दौरान लॉकडाउन 4.0 कें प्रावधान सब जारी रखबाक घोषणा केलनि। स्पष्ट अछि जे बिहार मे फिलहाल लॉकडाउन 5.0 मे लॉकडाउन 4.0 कें ई प्रावधान लागू रहत….
- रेड जोन आ कंटेनमेंट जोन मे कोनो छूट नै मिलत।
- रेड जोन आ कंटेनमेंट जोन कें बाहर उपभोक्ता वस्तु, कपड़ा आ रेडीमेड वस्त्र केर दुकान कें नियंत्रित ढंग सं खोलल जायत। ओतय फिजिकल डिस्टेंसिंग कें पालन आ भीड़भाड़ नै होबय कें आश्वश्यक होयत।
- संबंधित जिलाधिकारी एकटा स्थान पर स्थित दुकान कें बारी-बारी सं सप्ताह कें अलग-अलग दिन अथवा अलग-अलग समय पर खोलबाक का आदेश जारी करात।
- ग्राहक केर आवश्यक सामानक खरीदारी आसपास कें दुकान सं करबाक अछि। दूर जा को खरीदारी करबाक अनुमति नै अछि।
- ओला आ उबर एवं अन्य टैक्सी केवल मेडिकल कारण सं उपयोग मे लायल जा सकेत अछि। एकर अलावा एकर उपयोग ट्रेन आ वायु यात्रा कें लेल रेलवे स्टेशन आ एयरपोर्ट आबे-जाय कें लेल कयल जा सकेत अछि।
- ऑटो रिक्शा कें परिचालनक संबंध मे परिवहन विभाग अलग सं आदेश जारी करत।
- जिला कें अंदर आ अंतरजिला यात्री बस केर परिचालन पर प्रतिबंध जारी रहत। अनुमान्य गतिविधि कें छोइर निजी गाड़ि आ लोगक अंतर जिला आ जिलाक अंदर परिचालन सेहो प्रतिबंधित रहत।
- सरकारी कार्यालय मे उप-सचिव आ समकक्ष तथा हुनका वरीय अधिकारी केर शत-प्रतिशत तथा कनीय अधिकारी आ कर्मचारि कें प्रतिदिन बारी-बारी सं 33 प्रतिशत उपस्थितिक अनुमति देल गेल अछि।
- निजी संस्था कें व्यवसायिक कार्यलय सेहो 33 प्रतिशत कर्मचारि कें संग खोलल जा सकेत अछि।
- स्कूल कें खोलबा कें लेल केंद्र सरकार राज्य सरकार केर फैसला कें लेल अधिकृत केल गेल अछि, परन्तु अहि पर फिलहाल कोनो फैसला नै लेल कयल गेला।
अनलॉक 1 कें केंद्रीय प्रावधान मे मिलल अछि ई छूटें
केंद्रीय गृह मंत्रालय केर गाइडलाइन कें अनुसार लॉकडाउन 5.0 कें तहत निम्नलिखित छूट देल गेल अछि …
- कंटेनमेंट जोन मे जारी रहत सख्ती। एहन इलाका मे धीरे-धीरे मिलल छूट।
- मंदिर-मस्जिद-गुरुद्वारा-चर्च खोलल जायत।
- 8 जून सं होटल आ रेस्टोरेंट खोलल जायत।
- देश मे रात नौ बजे सं सुबह पांच बजे तक नाइट कर्फ्यू लागू रहत। ओना, जरूरी सामान कें लेल कोनो तरहक कर्फ्यू नै रहत।
- स्कूल-कॉलेज खोलबा पर राज्य सरकार फैसला लैत।
केंद्र सरकार कें गाइडलाइन कें अनुसार आठ जून सं होटल कें सेहो खोलल जायत। अहि लेल उक्त तारीख सं बिहार में होटल आ रेस्टोरेंट सेहो पहिने तरहे खुल जायत। ओना ई व्यवस्था राइत नौ बजे तक रहत। रात नौ बजे सं सुबह पांच बजे तक एकरा बंद रोखल जायत।
दूसर आ तीसर चरणक ई अछि योजना
शिक्षण संस्थान कें बारे मे राज्य सरकार फैसला लेत। जुलाई मे तय होयत जे स्कूल खुलल जायत आ कि नै।
इंटरनेशनल फ्लाइट, मेट्रो रेल सेवा, सिनेमा हॉल, जिम, स्वीमिंग पूल, एंटरटेनमेंट पार्क, थिएटर, ऑडिटोरियम, असेंबली हॉल आदि केर बाद मे खोलल जायत।
स्थिति केर समीक्षा करबाक बाद सामाजिक, सांस्कृतिक, शैक्षणिक आ राजनीतिक आयोजन, स्पोर्ट्स, धार्मिक समारोह आदि बड़का जमावड़ा सेहो शुरू करबाक जोयना बनत।


text:
भादव मासक शुक्ल पक्षक चतुर्थी तिथिमे साँझखन चौठचन्द्र केर पूजा होइत अछि जकरा लोक चौरचन पाबनि कहै छथि। एहि बेर इ पावनि २२ अगस्त के अछि। पुराणमे प्रसिद्ध छै जे चन्द्रमा के एहि दिन कलंक लागल छलनि। तेँ एहि समयमे हुनख दर्शनकेँ दोषापूर्ण मानल जैत अछि। मान्यता अछि जे एहि समयक चन्द्रमाक दर्शन करबापर कलंक लगैत अछि।तें एहि दोषक निवारण करबाक लेल अपना मिथिला में”सिंह: प्रसेन” वला मन्त्रक पाठ कैल जैत अछि।
चौठचन्द्रक पूजा:- ई चतुर्थी सूर्यास्तक बाद अढ़ाइ घण्टा धरिक, लेल जाइछ। जँ तिथि दू दिन एहि समय म पड़य तँ अगिला दिन व्रत ओ पूजा करी। भरि दिन व्रत क साँझखन अंगना म पिठार सँ अरिपन देल जाइछ। गोलाकार चन्द्र मण्डलपर केराक भालरि (पात) द’अ ओहिपर पकमान, मधुर, पूड़ी, ठकुआ, पिड़ुकिया, मालपूआ पायस आदि राखी। मुकुट सहित चन्द्रमाक मुँहक अरिपनपर केराक भालरि द रोहिणी सहित चतुर्थी चन्द्रक पूजा उज्जर फूल सँ पच्छिम मुहेँ करी। परिवारक सदस्यक संख्यामे पकमान युक्त डाली आ दहीक छाँछी क अरिपनपर राखी। केराक घौर, दीप युक्त कुड़वार, लावन आदिक अरिपनपर राखी। एक-एक डाली, दही, केराक घौर उठाऽ ‘सिंह: प्रसेन….’ मंत्रक संग ‘दधिशंखतुषाराभम्…’ मन्त्र पढ़ि समर्पित करी। प्रत्येक व्यक्ति एक-एक टा फल हाथमे ल’अ ओहि मन्त्र सँ चन्द्रमाक दर्शन कय प्रणाम करी।पुरुष वर्ग मड़र भांगाथि आ दक्षिणा उत्सर्ग क प्रसाद ग्रहण करथि।
चन्द्रमा प्रणाम मन्त्र-
‘दधि-शंख-तुषाराभं, क्षीरोदार्णव-संभवम्।
नमामि शशिनं भक्त्या, शंभोर्मुकुट भूषणम्।।’
चौठचन्द्र-
सिंह: प्रसेनवमवधीत सिंहो जाम्बवताहत: । सुकुमारक मारो दीपस्तेह्राषव स्यमन्तक: ।
अर्थात् दही, शंख ओ बर्फक समान स्वच्छ, क्षीर सागरसँ उत्पन्न चन्द्रमा (शशि) केँ भक्तिसँ प्रमाण करैत छी जे महादेवक मुकुटक भूषण थिका।


text:
नाली फेर बनत नाला, शहर होएत जल जमाव मुक्त
दरभंगा : आखिरकार दरभंगा क चिंता सामूहिक रूप स देखबा लेल भेटल। जनप्रतिनिधि आ अधिकारी दरभंगा लेल एक ठाम बैसार केलथि आ शहर क 30 साल पुरान समस्या क निराकरण करबाक संकल्प लेलथि। इसमाद क मुहिम क असर त नहि कहब मुदा इ बैसार मुहिम क जीत जरूर कहल जा सकैत अछि। विधायक संजय सरावगी क मेहनत आ सांसद कीर्ति आजाद क इच्छा क बाद आखिरकार सोमदिन प्रमंडलीय मुख्यालय कए जलजमाव क समस्या स मुक्ति दियेबा लेल आयुक्त वंदना किनी क अध्यक्षता मे महत्वपूर्ण बैसार भेल। एहि बैसार मे जनप्रतिनिधि आ पदाधिकारी जलनिकासी लेल अल्प आ दीर्घकालीन योजना बनेबा लेल तैयार भेलथि। प्रथम चरण मे शहर क बंद पड़ल आ अतिक्रमित नाला क नापी ओकर उड़ाही आ नव नाला क निर्माण आओर दीर्घकालीन योजना क तहत मास्टर प्लान बनेबाक निर्णय लेल गेल।
करीब तीन घंटा तक चलल मैराथन बैसार मे सांसद कीर्ति आजाद, नगर विधायक संजय सरावगी, मेयर गौरी पासवान, जिला परिषद अध्यक्ष हरि सहनी, समस्तीपुर रेल मंडल क डीआरएम अरुण मलिक, डीएम कुमार रवि, डीडीसी सह प्रभारी नगर आयुक्त एचवाई रिजवी आदि अपन-अपन विचार रखलथि। डीआरएम रेलवे क हित कए रखैत शहर कए जलजमाव स मुक्ति दियेबा लेल हर संभव सहयोग क आश्वासन देलथि।
बैसार मे विधायक संजय सरावगी क एहि सुझाव कए स्वीकार क लेल गेल जे मनरेगा योजना क तहत बंद आ अतिक्रमित नाला क उड़ाही आ नव नाला क निर्माण कैल जाएत। प्रथम चरण मे कंगवा गुमटी स गोसाघाट तक बंद पड़ल नहर क उड़ाही, डीएमसीएच स छपरारघाट तक बंद पड़ नाला क सफाई, लहेरियासराय चट्टी चौक स कमलामंडप तक नाला क उड़ाही, रेलवे क सहमति पर दोनार गुमटी स लाइन क कात-कात नाला क निर्माण, दोनार स धोई घाट पुल तक पक्का नाला निर्माण, दोनार पेट्रोल पंप लग बंद पड़ल नाला क उड़ाही, सैदनगर स बागमती नदी तक बंद पड़ल नाला क सफाई, बागमती नदी लग स्लूईस गेट क निर्माण आदि क निर्णय लेल गेल। आयुक्त बंद पड़ल नाला कए अतिक्रमणमुक्त करेबाक निर्देश एडीएम आ सदर एसडीओ कए देलथि अछि। बैसार मे इ गप सेहो उठल जे डीएमसीएच स छपरारघाट तक गेल नाला क निर्माण कार्य रसूलपुर पंचायत मे जमीन मालिक कए मुआवजा नहि भेटलाक कारण स रुकल अछि। आयुक्त जिला पदाधिकारी कुमार रवि कए मुआवजा क दिशा मे कार्रवाई करबा लेल कहलथि। डीआरएम अरुण मलिक बैसार मे कहला जे नाला निर्माण क मार्ग प्रशस्त करबा लेल 17 अप्रैल कए रेलवे क अभियंता ट्राली स रेलवे लाइन क निरीक्षण करताह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिक्शूल आ दिग्बल
[एहिसभ विषयकें आधुनिक लोक दकियानूसी बुझैत छथि। मुदा हमरालोकनिकें बुझबाक चाही जे हमर पूर्वज एकर निर्वाह कए गेल छथि। ई हमरासभक परम्परा थीक। परम्परा ध्वस्त होएत तँ अपन अस्तित्व समाप्त होएत, इतिहास समाप्त होएत। भारतीय आ मैथिल होएबाक जे गौरव अछि ओ समाप्त होएत। हमरालोकनिक कर्तव्य थीक जे अपन भारतीयताकें जोगा कए राखी। तें एहि सभ विषय पर क्रमशः प्रकाश देल जा रहल अछि।]
एकर विचार यात्रामे होइत अछि। दिक्शूलमे यात्राक निषेध अछि आ दिग्बल मे यात्रा नीक मानल जाइत अछि। कोन दिशामे कोन दिन गेलासँ दिक्शूल होएत आ कोन दिन दिग्बल होएत एकर विचार कएल गेल अछि।
ध्यान राखी जे प्रत्येक दिशाक अपन ग्रह होइत छथि। अमरकोषमे सेहो एकर उल्लेख भेल अछि-
रविः शुक्रो महीसूनुः स्वर्भानुर्भानुजो विधुः
बुधो बृहस्पतिश्चेति दिशां चैव तथा ग्रहाः।
आठो दिशा आ आठो ग्रहक नाम एहि प्रकारें अछि-
सामान्य परिभाषा अछि जे जाहि ग्रहक जे दिन थीक ओहि दिन ओहि ग्रहक दिशामे यात्रा केलासँ दिग्बल होइत अछि आ एकर विपरीत दिशामे यात्रा कें दिक्शूल कहल गेल अछि।
एहि प्रकारें रवि दिन पूर्व दिशामे दिग्बल होएत तँ पश्चिम दिशामे दिक्शूल होएत।
मंगल दिन दक्षिण दिशामे दिग्बल आ उत्तर दिशामे दिक्शूल।
शनि दिन पश्चिम दिग्बल आ पूर्वमे दिक्शूल।
बुधकें उत्तर दिशामे दिग्बल आ दक्षिण दिशामे दिक्शूल
मिथिलाक परम्पराकें सुरक्षित रखबाक लेल एतेक सामान्य ज्ञान रहबाक चाही।


text:
आब अहांके जल्दीए मधुबनी शैली मे बनल कार्टून देखय के मौका मिल सकैत अछि. कार्टून बनाबय के ई शुभ काज करय जा रहल अछि रिलायंस बिग एम्स... Reliance BIG AIMS (Animation Infotainment & Media School).
रिलायंस बिग एम्स एहि सं पहिने बच्चा सभ के लोकप्रिय कार्टून लिटिल कृष्णा बना चुकल अछि. रिलायंस बिग एम्स के कहनाय अछि जे देश के कला-संस्कृति के बढ़ावा देबय लेल ओ मधुबनी पेंटिंग आओर दोसर शैली मे कार्टून बनाएत.
बिग एम्स के मुताबिक डिजिटल तकनीक सं
बनाएल जा रहल एहि शैली के कार्टून सं दुनिया भर के लोक मधुबनी...मिथिला पेंटिंग के बारे मे जानि सकथिन्ह. एहि सं ई दुनिया भर मे आओर लोकप्रिय होएत.
रिलायंस बिग एम्स एहि के लेल मधुबनी पेंटिंग आओर महाराष्ट्र-गुजरात के वार्ली पेटिंग शैली सं कार्टून किरदार बनाबय मे लागल अछि. बिग एम्स एहि सं पहिने वार्ली पेंटिंग के इस्तेमाल कोक के विज्ञापन मे करि चुकल अछि.
रिलायंस बिग एम्स के ई नीक कदम अछि. एहि पहल के देखि दोसर कंपनी... संस्थान सेहो मिथिला पेंटिंग सं दोसर आओर चीज बनाबय लेल आगां अएताह. दस तरहक आइडिया खोजताह.
एहि सं मिथिला पेंटिंग सं जुड़ल लोक... कलाकार... जानकार के सेहो फायदा मिलतन्हि. हुनका नवका-नवका अवसर हाथ लगतन्हि. देश-दुनिया मे नाम सेहो होएत.
हमर ईमेल:-info@hellomithilaa.com


text:
एहि के संग इयो बता दी कि मोदी जी राष्ट्रीय आर अंतरराष्ट्रीय स्तर पर दुई गोट अवॉर्ड केर सेहो घोसना केलाह। मोदी जी एहि दैरान बजलाह जे योग खाली क्रिया नै छी, अपितु इ शरीर क' स्वस्थ्य रखबाक विधि छी। अपने के बता दी कि योग दिवस पर कार्यक्रम केर आयोजन चंडीगढ़ के कैपिटल कॉम्प्लेक्स म' कायल गेल छल।
आय द्वितीय अंतरराष्ट्रीय योग दिवस के सुअवसर पर योगगुरु बाबा रामदेव सेहो फरीदाबाद म' योग शिविर केर आयोजन केलाह। बाबा रामदेव केर योग शिविर म' 1 लाख सँ बेसी लोग एक संग योग केलाह। एकर अलावा एहिठाम एक संग 408 व्यक्ति द्वारा शीर्षासन करी वर्ल्ड रेकॉर्ड सेहो बनायल गेल अछि। एहि मौका पर राष्ट्रपति प्रणब मुखर्जी सेहो राष्ट्रपति भवन म' योग कार्यक्रम म' योग केलाह।


text:
स्वाध्याय लेख
– श्री धर्मेन्द्र जी गोयल (संकलन एवं अनुवादः प्रवीण नारायण चौधरी)
भगवान् समस्त मनुष्य समुदाय पर समान कृपाक भाव रखैत प्रेम करैत छथि। हुनका ओतय गरीब-धनिक, छोट-पैघ कियो नहि होइछ। राजा हो अथवा रंक, सब केँ एक समान दृष्टि सँ देखल जाइछ। हुनकर कृपादृष्टि धर्मक आधार पर सेहो कोनो भेदभाव नहि करैत अछि; हुनका लेल हिन्दू, मुसलमान, सिख, ईसाई, जैन, बौद्ध सब कियो समान अछि। सब कियो हुनक अपनहि सन्तान थिकनि। अनेकों अंग्रेज व मुसलमान भक्त पर सेहो भगवान् श्रीकृष्ण केर कृपाक कइएक घटना काफी प्रसिद्ध अछि। एतय हुनक आह्लादिनी अन्तरंगा शक्ति जगज्जननी भगवती श्रीराधा जीक वृन्दावन केर एक मुस्लिम कारीगर पर कयल गेल कृपादृष्टि सँ सम्बन्धित एक सत्य घटना प्रस्तुत कयल जा रहल अछि।
भगवान् श्रीकृष्ण एवं श्रीराधाजीक लीलाभूमि मथुरा-वृन्दावन मे हिन्दू धर्मावलम्बी लोकनिक संग-संग मुस्लिम धर्मावलम्बी सेहो बहुत पैघ संख्या मे रहैत छथि। अधिकतर मुस्लिम ब्रजवासी होयबाक चलते श्रीराधा-कृष्ण केर प्रति ओहने श्रद्धा-भाव व अनन्य प्रेम रखैत छथि जेना कि हिन्दूजन। ओ लोकनि हिन्दू सभ सँ “जय श्री राधे” एवं “राधे-राधे” कहिकय दुआ-सलाम करैत छथि तथा हुनका सभक संग मैत्री ओ सद्भावपूर्ण व्यवहार करैत छथि।
मथुरा-वृन्दावन क्षेत्र मे हजारोंक संख्या मे श्रीराधा-कृष्ण केर छोट-पैघ मन्दिर अछि। ताहि मे स्थित भगवान् श्रीकृष्ण एवं राधारानी केर मूर्ति सभ केँ पहिरायल जायवला सस्ती पोशाक त हिन्दू कारीगर सियैत अछि, मुदा जरदोजी कलाक जरिये अत्यन्त महंग पोशाक बेसीतर मुसलमान कारीगर टा सियैत अछि आर तैयार करैत अछि। ई ओकरा लोकनिक खानदानी पेशा थिक तथा तेकरा ओ सब पूर्ण निष्ठा एवं भक्तिभावना सँ पूरा करैत अछि। भारत एवं युरोप केर बेसीतर मन्दिर मे जायवला महंग पोशाक सभ वृन्दावन व मथुराक मुस्लिम कारीगर लोकनि द्वारा मात्र तैयार कयल जाइछ। पोशाक सियैत समय कारीगर अपन देहक स्वच्छताक बहुत बेसी ध्यान रखैत अछि। नीक जेकाँ हाथ-पैर व मुंह धोलाक बाद टा कोनो कपड़ा सियय लेल बैसैत अछि। ओकरा सभक वास्ते राधा-कृष्ण केर कपड़ा सीनाय पेशा टा नहि, अपितु पवित्र कार्य सेहो थिक।
एहि कारीगर मे एक छल इकराम कुरैशी। वृन्दावन मे मथुरा गेट पर रहयवला इकराम कुरैशी काफी लम्बा समय सँ श्रीराधा-कृष्णक महंग पोशाक (जे कि जरदोजी कला सँ अलंकृत होइत अछि) सीबाक कार्य करैत छल। ओकर बाबा-परबाबा सेहो यैह काज करैत छल। ओ कहैत अछि जे ई हमर पुश्तैनी धंधा थिक। हम देहक स्वच्छताक ध्यान रखैत श्रद्धा-प्रेमक संग स्वयं मात्र श्रीराधा-कृष्णक पोशाक सिबैत छी तथा अन्य कारीगर लोकनि सँ सेहो तैयार करबाबैत छी।
इकराम कुरैशी अपना संग घटित श्रीराधारानीक कृपा-सम्बन्धी एक दिव्य घटना केँ भावुक व प्रेम सँ गदगद होइत बतेलक –
ओकरा मुताबिक एक बेर हमरा सँ भगवान् श्रीकृष्णक पोशाक सियय मे किछु कमी रहि गेलैक। पोशाक केर रंग मे सेहो हमर ध्यान नहि गेल छलय। ओहि राति श्रीराधारानी हमरा सपना मे दिव्य दर्शन दैत अत्यन्त विनम्रतापूर्वक मीठ बोली मे बुझेलनि जे काल्हि सियल गेल पोशाक मे किछु कमी रहि गेल अछि, एना नहि हेबाक चाहैत छल। ओ हमरा पोशाकक रंग आदिक बारे मे सेहो बतौलनि तथा आरो कतेको प्रकारक हिदायत सेहो देलनि। तेकरा बाद त हम पोशाक सभक लेल आरो सतर्क भऽ गेलहुँ।
इकराम कुरैशी श्रीराधारानीक अलौकिक झलक केँ याद करैत भावुक भऽ कय बतेलक जे, “जाहि श्रीराधारानीक दिव्य कृपा प्राप्त करबाक लेल संत-महात्मा सैकड़ों वर्ष धरि, कतेको जन्म धरि तपस्या व प्रतीक्षा करैत छथि, ताहि भगवान् श्रीकृष्ण केर परम आराध्या, ब्रज केर महारानी श्रीराधारानी द्वारा अपना पर भेल असीम कृपा एवं हुनक करुणा केँ याद कय केँ आइयो हम रोमाञ्चित एवं भाव-विह्वल भऽ जाइत छी।”
धन्य अछि इकराम कुरैशी जेकर कर्मयोग श्रीराधारानी द्वारा स्वीकार कयल गेल आ ओकरा दर्शन देल गेल!
हरिः हरः!!


text: पटना । जनता क दरबार मे मुख्यमंत्री कार्यक्रम 20 दिसंबर स शुरू भ रहल अछि। मुख्यमंत्री क एक अणे मार्ग स्थित आवासीय परिसर क दरबार हाल मे हर मास क प्रथम, द्वितीय आ तृतीय सप्ताह मे भोर 10 बजे स शिकायत क सुनवाई शुरू होएत आ अंतिम शिकायतकर्ता क सुनवाई तक जारी रहत। एकरा लेल आवास क बाहर शेड मे 8 स 12 बजे तक निबंधन होएत। निबंधन क बाद शिकायत पत्र पर निबंधन संख्या अंकित करि निबंधन कार्ड देल जाएत। एकर बाद भेटल प्रवेश पत्र क आधार पर शिकायतकर्ता दरबार हाल मे प्रवेश करि सकताह। बीस दिसंबर कए मासक तेसर सोम छी, लिहाजा ओहि दिन ग्रामीण विकास, ग्रामीण कार्य, पंचायती राज, ऊर्जा, पथ निर्माण, लोक स्वास्थ्य अभियंत्रण, कृषि, सहकारिता, पशु आ मत्स्य संसाधन, जल संसाधन, लघु जल संसाधन, नगर विकास आ आवास विभाग आओर खाद्य आ उपभोक्ता संरक्षण विभाग स संबंधित शिकायत क सुनवाई कैल जाएत।


text:
एहन नै जे बिहार सरकार ही शराबबंदी आ नशा मुक्त समाजक निर्माण में आम आदमी के जागरूक क रहल अछि। बिहार में व्यक्तिगत स्तर पर सेहो लोग सब नशामुक्त समाज के लेल काज क' रहल छैथ । एही कड़ी में एक नाम पूर्णिया जिलाक पुलिस अधीक्षक निशांत कुमार तिवारी सेहो छैथ । विगत कीच दिन स' ओ पुलिस कप्तानी के साथ - साथ एही मुहीम क'सेहो हिस्सा बनल छैथ ।
पश्चिम बंगाल आ पूर्वोतर राज्य सब स सटल पूर्णियाक' सीमा नेपाल सs सेहो लागल अछि । एहन में पुलिस प्रशासन के एहीठाम हमेशा मुस्तैद रहए पड़ैत अछि ।
जखन देश-विदेश में 'अंतर्राष्ट्रीय मादक द्रव्य निषेध (नशा मुक्ति) दिवस' मनायल जा रहल छल , ओहि समय पुलिस अधीक्षक निशांत आम आदमीक साथ मिलक नशामुक्त समाज के लेल शहर में झांकी निकलला ।
स्कूलों में प्रतियोगिता सेहो आयोजित करैत छैथ निशांत
निशांत झांकी के अलावा शहर के कॉलेज सब में वाद-विवाद प्रतियोगिता, स्कूलों में पेंटिंग प्रदर्शनी, मेडिकल कैम्प आदि सेहो आयोजित करवा रहल छैथ । एही सs पूर्व कतेको मौका पर निशांत लोक सब के नशा मुक्त समाज के निर्माण के लक जागरूक करैत रहैत छैथ ।
तिवारी कहला , "नशामुक्त समाजक निर्माण लेल हमरा सब गोटे के आगा आबे पडत । नशा परिवार के तोड़ैत अछि , नशा समाज के दूषित करैत अछि । एहन में हमरा सबहक दायित्व अछि जे समाज के नशामुक्त करे में अपन - अपन स्तर पर काज करी । सरकार एही मुहिम में हमर सबहक सहायता क रहल अछि ।"


text:
– आभा झा।
मिथिलांचलक लोक पर्व लबान जकरा नवान्न सेहो कहल जाइत छैक। अश्विन मासक अहि संक्रांति के अपन मिथिला में बहुत महत्व छै। ई पाबैन मिथिलाक कृषि परंपरा आ अन्नक महत्व केर सूचक अछि। एहि दिन आँगन-घर नीपल जाइत अछि। अरिपन पड़ैत अछि आ सूर्यक आराधना सेहो कयल जाइत अछि। एहि अवसर पर खास कऽ किसान अपन खेत में लागल धानक शीश काटि कऽ घर अनैत छथि आ ओहि के उखड़ि में कूटल जाइत अछि आ चूड़ा बनाओल जाइत अछि। फेर ओहि चूड़ा के अग्नि और विष्णु भगवान के चढ़ाओल जाइत अछि। किसान जखन अपन खेत सँ धान आनै लेल जाइत छैथ तखन अन्नपूर्णाक पूजा करैत छैथ। भगवान अन्नपूर्णा सँ इजाजत लेलाक बाद ओ धान काटै लेल खेत में अस्त्र चलबैत छैथ। मिथिलांचलक हर घर में गोबर सँ बनल ओहि चिपरी या गोईठा के जरायल जाइत अछि जे नाग पंचमी दिन आँगन पाथि कऽ पूजल जाइत अछि। एकरा जराबै के लेल दीपावली के दिन उक में जाहि संठी के उपयोग कैल जाइत अछि ओकरे चिपरी के संग प्रयोग कैल जाइत अछि। अग्नि देवता व विष्णु भगवान के नवान्न चढ़ाबै के बाद हर घर जतय लबान कैल जाइत अछि ओहि ठाम ब्राह्मण भोजन कराबै के परंपरा अछि। भोजन में नब वस्तु जेना चूड़ा,दही,गुड़ और मूड़ अनिवार्य रूप सँ खुवायल जाइत अछि। आजुक दिन सँ लोक नब अन्न ग्रहण करैत छथि। ई पाबैन के मिथिलांचल में लबान के नाम सँ जानल जाइत अछि। अहि दिन सँ किसान अपन खेत में लागल फसल धान काटि कऽ घर अननाइ शुरू करैत छथि। अहि सँ पूर्व ने नब अन्न ग्रहण करैत अछि और ने खेत में लागल फसल काटल जाइत अछि। मिथिलांचल में ई पाबैन आदि काल सँ मनाओल जाइत अछि। हालांकि देशक अन्य भाग में नवान्न के अलग-अलग नाम कहल गेल अछि।
नब चाउर आ साग खाई के अछि परंपरा-
दिन में हर घर में चूड़ा,दही,गुड़ लोक भोजन में करैत छैथ। ओतहि आई के दिन राति में नब चाउर,सजमइन आ सरिसों के साग सहित अन्य भोजन सेहो लोक करैत अछि। आजुक राति जे भोजन बनैत अछि ओहि में कोनो सामग्री एहेन नहीं जे नब नहीं होइत अछि। सजमइन आ सरिसों के साग स्वास्थ्यक लेल लाभकारी मानल गेल अछि। एकरा लोक लबान के राति भोजन में जरूर ग्रहण करैत अछि।
चूड़ा,दही,गुड़ आ मूड़क अछि प्रधानता-
आई खास कऽ अधिकांश ग्रामीण क्षेत्र में लोक नवान्नक अवसर पर चूड़ा,दही,गुड़ और मूड़ के भोजनक रूप में ग्रहण करैत अछि। ओहि चूड़ा के दूध आ गुड़ मिला लवनिया चिपड़ी सँ पका प्रसाद बनाओल जाइत अछि। ई भोजन सामग्री अगहन मासक नब भोज्य पदार्थ अछि जकरा लोक आइ सँ खेनाइ आरंभ करैत अछि। ग्रामीण क्षेत्र में एखनो लोक एहि परंपरा के बचा कऽ रखने अछि। मिथिलाक ई पाबैन श्रद्धा ओ गृहस्थ परंपरा केर सूचक अछि।
आभा झा
गाजियाबाद


text:
अखिलेश कुमार मिश्रा
यात्रा वृतांत: एक अद्भुत कथा।
तहन चलु आई अहाँ सभ कें 2002 ईसवी कें एक ट्रेनक यात्रा वृतांत सुनाबी। ओहि समय में हमर विवाह नै भेल छल, हम कुमार ही रही। हमर गाम भोजपंडौल (भोजपरौल) जे दरभंगा सँ करीब 27 किलोमीटर उत्तर अछि। त ट्रेन हम सभ दरभंगे सँ पकड़ै छी। हम ओहि साल कटवारिया सराइ, दिल्ली में अपन डेरा लs कs रहैत रही सिर्फ पढ़ाई के लेल।
बात ई भेल जे हम दुर्गापूजा में गाम गेल रही आ जतरा दिन वापस होइ के रहै। हमर घरक बगल में एक काका जी छैथि हुनको दिल्ली एबाक छलैन्ह कियैक तs दिल्ली में हुनकर भतीजा के नौकरी छलैन्ह आ ओतय जाइ के रहैन्ह। तs हमरा कहलैथि जे तोरा सँग हमहू दिल्ली चलब। हुनकर दिल्ली या गाम सँ बाहर जाई के पहिल अवसर छल। हुनकर नाम तs वकील (गामक लोक उकील कहै छैन्ह) छैन्ह, मुदा पढ़ल लिखल निपट। ओ दू दिन पहिले कहला जे हमहू जैब। हुनको टिकट छैन्ह ट्रेन में सरयू जमुना एक्सप्रेस। हमरा हुनका अपना संगे लs जाइ के इच्छा नै छल, कियैक तs गाम में हुनकर तेहने किरदानी रहैन्ह। कहुना भोरे हम हुनका बिना संग केने दरभंगा आबि ट्रेन में बैसि गेलौं। भगवान के नाम लेलौं जे हुनका सँ हमरा मुक्ति भेटल। ट्रेन खुजहे बाला रहै कि एक बड़का मोटा माथ पर लेने हौ दाऊजी (दाऊजी हमर निक नेम) हौ दाऊजी कड़ैत अनघोल मचेने रहैथि। धोती ठेहुन सँ ऊपर घामे पसीने तर बतर। संयोग एहेन जे हमर सीट खिड़की लग, हमरा देखि सीधे ट्रेन के अंदर आबि गेलाह। मुदा मोटा ततेकटा जे गेटे पर अटकि गेल। कहुना कs दुनू आदमी घसीट कs ओकरा अंदर केलौं। टी टी सँ कहि हुनकर दोसर बोगी के सीट अपना बगल में करेलौं।
खैर ट्रेन चलल। उकील काका कें उत्साह तs कहल नै जाइ। जेखन ट्रेन हायघाटक पुल लग ऎल आ जोर सँ शोर भेल तs एना चिचियेलाह जे लागल हुनकर प्राण निकलि गेल हो। कहुना कs हुनका सम्हारैत आगाँ बढलौं। समस्तीपुर में ट्रेन के इंजन आगाँ सँ पाँछा लागैत अछि तs करीब आधा घण्टा ट्रेन रुकल। ताधरि काका कें भोजन के लेल व्यग्रता जागि गेल। हम हुनका लेल खानाक थारी किनलौ तs देखs लागला जे एके थारी में कोना दालि, तरकारी भात आ रोटी सभ किछु अछि। एक थारी खेलाक बाद हमरा कहै छैथि जे खाना कनि कम छल। हम अपनो बाला थारी कें आग्रह केलौं तs लजाइत सकुचाइत ओकरो उदरस्थ कs लेलाह। ताधरि ट्रेन खुजि गेल। तक्कर बाद डकरैत कहला हौ दाऊजी हम कनि लघुशंका जैब। हम हुनका ट्रेनक शौचालय देखा आबि अप्पन सीट पर बैसि गेलौं। बड़ी काल भेल ओ नै ऐलाह तs चिंता भेल, गेलौं तs ओ अंदर सँ हौ दाऊजी हौ दाऊजी चिचया रहल छलाह। हुनका सँ शौचालय के गेट नै खुजैत छल। जेखन कि ओहि में दरबाजा मात्र बाहर या भीतर सँ अटकाबs बाला सँ ही बन्द छल। हम जेखने ओकरा बाहर सँ घुमेलौ कि भक्क़ दs गेट खुजि गेल। देखै छी जे उकील काका घामे पसीने भीजल छैथि। हुनका आब जान में जान एलैन्ह। हुनका गेट कोना खुजत आ बन्द हैत से सिखा देलियैन्ह। ओ अपन बेड पर आबि निढाल भs सुति रहला। हमहू एक अलग खाना खा सुति रहलौं। गाड़ी जेखन बिहार सँ आगाँ ऎल तs राति भs गेल। रतुका खाना खा लाइट बन्द कs सुति रहलौं कि अचानक राति करीब दू बजे हमर नींद खुजि गेल। देखै छी उकील काका अन्हार में ही हौ दाऊजी हौ दाऊजी चिचिया कs कखनो अहि कंपार्टमेंट तs कखनो दोसर कम्पार्टमेंट में जा रहल छैथि। भेलै ई जे हल्का ठंढ के कारण हम चादर ओढ़ि कs सुतल रही आ ताहि पर बोगी के लाइट बन्द। उकील काका राति में शायद शौचालय गेलाह तs अप्पन बर्थ बिसरि गेलाह। तहन चिचिया चिचिया कs तs बुझु पूरा बोगी के उठा देलैथि।
खैर, कहुना कँ रास्ता कटल, दोसर दिन करीब दू बजे दिल्ली पहुँचलौ। हम टेम्पू कs कs सीधे कटवारिया सराइ पहुंच गेलौं। काका के कहलियैन्ह जे स्नान कs लीय। हुनका बाथ रूम देखा आबि गेलौं। कनिके देरक बाद फेर उकील काका आ थु आ थु चिचियै लगलाह। हम कहलौ गेट खोलू, की भेल। फेर ओ भितरे फंसि गेलाह। हुनका बूते गेटे नै खुजैन्ह। खाली ओ आ थु आ थु कड़ैथि दरवाजा पिटि पीटि क अनघोल केने रहैथि। हुनका बड़ी देर लागलैन्ह कि अचानक गेट खुजल। ओ फेर घामे पसीने। फेर जोर सँ निसास छोड़ैत बाजलाह आरौ बाप रौ बा, हमरा नै बुझल छल जे शहरुआ मौध एहेन होइत छै। हमरा आश्चर्य लागल, हम कहलियैन्ह जे कुन मौध। ओ बाथरूम देखा कs कहला जे ओ। हम देखै छी जे ओ तs डेटोल हैंड वाश अछि। हे भगवान, हम माथा पिटलों। पुछलियैन्ह जे की भेल से कहु। ओ कहला जे जेखन हम लैट्रिन सँ एलौं तs साबुन सँ हाथ पैर धो कs निकलैत रही तs अहि शीशी पर नजरि गेल। हमरा भेल जे बाथरूम में मौध राखल अछि जे लैट्रिन के बाद कहीं कमजोरी नै हो तैं। हम ई सोचि एक्कर मुन्ना खोलि मुँह में लेलौं, हमरा नै बुझल छल जे ई एहेन बिचित्र स्वादक अछि।
हम तs खुद हँसैत हँसैत लोट पोट भs गेलौं। ओ हमर मुँह बकर बकर देखैत रहला। हुनका अपने सँ स्नान आदि करेलौं। बाद में खुद स्नान कs हुनका अपने सँग एक रेस्टुरेंट ल गेलौं भोजन करबाक हेतु। हम पुछलौं काका की ख़ैब? ओ कहलाह जे माछ भेट जेतs की। हम कहलौ नै, पुछलौं मुर्गा ख़ैब? ओ सीधे छिलमिला गेलाह। कहला हमर धर्म भ्रष्ट कड़बs की। तोहर काकी घरो नै घुस देती। तहन पुछलौं जे पनीर के तरकारी ख़ैब? ओ पुछलैथि पनीर की होइत अछि। हम कहलियैन्ह जे पहिले खाउ तहन बुझब। हम एक मटर पनीर आ मशरूम मटर आ नान के ऑर्डर केलौं। हुनकर नाक में जे ओक्कर सभक गन्ध लागै से आर क्षुधा व्याकुल भs गेलैन्ह। उचकि उचकि कs कखनो ई देखैथि आ कखनो ओ। कनि काल में सभ भोजन टेबल पर आबि गेल। हम अपने सँ हुनकर थारी लगा भोजल लेल कहलौ। शुरू में तs कनि धकचुकेलाह मुदा बाद में भोजन पर सीधे आक्रमण। खूब छकि कs खेलाह तहन पूछ लागला जे ई की आ ई की। हम कहलियैन्ह ई मशरूम आ ई पनीर। कहला बड्ड नीक होइत छै मशरूम गुजुर गुजुर। कहला ई आबै छै क़त सँ। हम कहलियैन्ह जे ई गोबरछत्ता के एक रूप अछि। बुझु कि अचानक ही हमरा पर बिगडि गेलाह जे हमरा गोबरछत्ता खुआ देलह। हम हुनका कहुना कs शांत केलौं। फेर स्थिर मन सँ पुछलौं काका आर की ख़ैब? त कहला भात। हम एक प्लेट चावल, दाल फ्राई आ मिक्स वेज ऑर्डर केलौं। कनि देर में सभ किछु खा डकार शुरू। ताबत वेटर एक एक बाउल में गरम पानि आ एक चौथाई नेबो दs गेल। हम कनि उठि काउंटर पर बिल के लेल बात करs गेल रही। एलौं तs हुनकर बाउल खाली। हम पुछलौं जे की भेल गरम पानि। ओ कहला नेबो गारि कs हम पीबि गेलौं। हम मोने मोन हे महादेव कहि हल्का बिहुसि लेलौं। ओ विस्मित भs गेलाह। हम हुनके सामने बाउल में नींबू निचोड़ी कs हाथ धो लेलौं। ओ पुछला जे पिबs बाला पानि सँ हाथ कियै धोलह। हम की उत्तर दितौ।
हुनका बेसिन पर हाथ धुआ, एक जर्दा बाला पान खुआ अप्पनरूम पर आनल। हुनकर भतीजा सेहो आबि गेल। ओकरा टेम्पू ठीक कs देलियै। ओ काका के लs कs विदा भेल। हम हुनका प्रणाम कs विदा केलौं। आशीर्वाद दै बदला कहला जे हम एखन दिल्लीये में रहब, आबैत जाइत रहबह। हम मूर्छित होइत होइत बचलौ। ओतय देवाल धs हुनका जाइत जाइत देखैत रहलौं। रूम आबि सीधे बेड पर। याद आबैत रहल हुनकर करनी, एसगरे हँसी लागै। मुदा हुनकर अंतिम वचन जे आबैत जाइत रहबह याद कs सभ हँसी गायब। नींद कखन ऎल पता नै।
🌹🌹🌹इति🌹🌹🌹
अखिलेश, भोजपंडौल, मधुबनी।


text:
प्रयोगकर्ता वार्ता:1AnuraagPandey
धन्यवाद ! बिप्लब आनन्द (वार्ता) १६:०९, १३ नवंबर २०१४ (NPT)
आकृति:Instatenameसंपादित करें
AnuraagPandeyआकृति:Instatename देखु । Bijay Chaurasia (वार्ता) १४:०२, २१ नवंबर २०१४ (NPT)
समर्थन के लेलसंपादित करें
हमर समर्थन कएल जाउ एतए Bijay Chaurasia (वार्ता) ११:४७, ६ जनवरी २०१५ (NPT)
समर्थन के लेलसंपादित करें
1AnuraagPandey जी! हमरा समर्थन कएल जाउ एतए - फाइल:Eagle.svg.pngTulsi Bhagat (वार्तालाप) (ईमेल पठाबु) २३:०९, ७ अप्रैल २०१५ (NPT)
विकिपिडिया एसियाली महिना २०१६ मे स्वागत अछि !संपादित करें
शुभ प्रभात सम्पादक मित्रसभ विकिपिडिया एसियाली महिनाक शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर ४ स्विकारयोग्य लेख होइत ओ प्रयोगकर्ताके विकिपिडिया एसियाली महिना पोस्टकार्ड प्राप्त होइत । यदि अहाँ १५ टा स्विकारयोग्य लेख निर्माण करबै तहन विशेष पोस्टकार्ड प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके "विकिपिडिया एसियाली राजदुत"क रूपमे सम्मान कएल जाइत आ निजके पोस्टकार्डक अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी।
- यदि अहाँक कोनो प्रश्न अछि, तहन अहाँ प्रश्नउत्तर पृष्ठ देख सकैत छी वा विकिपिडिया एसियाली महिनाक वार्ता पृष्ठमे अपन प्रश्न पुइछ सकैत छी ।
कृपया नोट करी १ नवम्बर २०१६ सँ ३० नवम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- G10dra ») १३:२८, ३ नवम्बर २०१६ (NPT)


text:
ग्रीनल्याण्ड
ग्रीनल्याण्ड एक डेनमार्क राजशाही कऽ अधीन एक स्वायत्त घटक देश छी, जे आर्कटिक आ आन्ध्र महासागर कऽ बीच क्यानाडा आर्कटिक द्वीपसमूह कऽ पूर्व मे स्थित अछि। भौगोलिक रूपसँ उत्तर अमेरिका महाद्वीपक एक हिस्सा छी, लेकिन १८ अम शताब्दीक बादसँग यूरोप (खास तौर पर डेनमार्क) सँ राजनीतिक रूपसँ जुडल अछि ।
ग्रीनल्याण्ड क्षेत्रफलक हिसाबसँग दुनियाक सबसँ पैग द्वीप छी, जे अपन आप मे एक महाद्वीप नै अछि। एहिके अलावा ई दुनियाके सबसँ विरल जनसंख्या वाला देश छी। मुदा १९५० कऽ दशक बादसँ वैज्ञानिक कऽ ई परिकल्पना छी कि ई देश वास्तव मे तीन अलग-अलग द्वीपसँ बनल अछि, जे ग्लेशियरक माध्यमसँ एक-दूसरसँ जुडल अछि।
भूगोलसंपादित करें
जनसंख्यासंपादित करें
इतिहाससंपादित करें
सन्दर्भ सामग्रीसभसंपादित करें
बाह्य जडीसभसंपादित करें
ग्रीनल्याण्डक सम्बन्धमे विकिपिडियाक भातृ योजनासभमे ताकी:


text:
दरभंगा। अलीनगर केर जगवनी गाममे भ’ रहल झंडा महोत्सवमे बुधदिनकें आयोजित पहिल दंगल प्रतियोगितामे दरभंगा, मधुबनी, अयोध्या, इलाहाबाद, बक्सर एवम गोरखपुर केर पहलवान सभ भाग ल अपन-अपन प्रतिद्वंद्वि सभकेँ हराकS लोहा मनबेलक। अलीनगर क्षेत्रमे पहिल बेर भ’ रहल दंगल के’ लक लोक सभमे बेस उत्साह देखल गेल।
लोक समय पूर्व आयोजन स्थल पर जाक पहलवानी के’ नजाराक जमिक मजा उठेलक। उल्लेखनीय बात अछि कि बिहार केशरी नामसँ प्रसिद्ध रेफरी चंद्रदेव पहलवान केर देखरेखमे आरम्भ भेल पहलवानी के’ पहिल चरणमे मधुबनीक शंभू पहलवान अपन प्रतिद्वंदी झांसी केर पहलवान बीरा के’ बहुत तकनीकी प्रयासक बाद चित्त क अपन करतब के’ लोहा मनबेलक। एकर बाद दोसर राउंडमे मधुबनीए सँ बिरजू पहलवान झांसी सँ झब्बर के’ पटकलक। एकर बाद क्रमश: इलाहाबादक अशोक पासवान अयोध्या के आशीष पहलवान के’ त ओतय बक्सर के’ जितेंद्र पहलवान झांसी के’ बीरा पहलवान के’ पराजित कएलक।
दरभंगाक विन्द्र पहलवान बनारस के’ आनंद पहलवानकें त’ गोरखपुर के’ पवन पहलवान कानपुर के’ नवलकिशोर पहलवान के चीत क अपन-अपन लोहा मनबेलक। अहि अवसर पर लक्ष्मी यादव, लुत्फुररहमान डाबर, बैजू यादव आऔर विश्वम्भर यादव संगहि कएको गणमान्य व्यक्ति उपस्थित छलाह।
एकटा आर गप्प कि दंगल के’ दोसर दिन गुरुवार के’ एक बजे सँ अलग-अलग पुरुष एवम महिला पहलवान सभकें बीच पहलवानी के’ करतब होयत। ग्रामीण क्षेत्रमे महिला पहलवान सभक दंगल पहिल बेर होयबाक कारण देख लेल लोकमे बहुत उल्लास केर वातावरण अछि।


text:
नवका- पुरनका लेख सर्च करु...
मैथिली सम्मेलन
पूर्णिया के ब्रजमोहन ठाकुर विधि महाविद्यालय में पिछला दिन सत्रहवां अंतर्राष्ट्रीय मैथिली सम्मेलनक आयोजन कएल गेल. एहि सम्मेलन में देश भर सं आएल मैथिल विद्वान लोकनि मैथिली के दशा-दिशा पर चर्चा कएलाह. सम्मेलन में मैथिलीक वर्तमान स्थिति आओर विकासक लेल जरूरी कदम पर विचार- विमर्श कएल गेल. एहि अवसर पर अलग मिथिला राज्य के मांग सेहो दोहराएल गेल. सभ गोटे के कहनाय छलन्हि जे बिना अलग राज्य बनने एहि इलाका के विकास संभव नहिं अछि. एहि में मिथिलांचल के नेता लोकनि से आग्रह कएल गेल जे ओ पार्टी पॉलिटिक्स बिसरि मिथिलांचल के विकास पर ध्यान देथि. अगर ऐना भs गेल तs मिथिलांचल विकास के डगर पर दौड़य लागत. सम्मेलन में मैथिली गीत के कार्यक्रम सेहो भेल. विद्यापतिक गीत सं लोक सभ मंत्रमुग्ध भs गेलाह.
सदस्यता लें टिप्पणियाँ भेजें (Atom)


text:
आलेख: के लिखत नाटक?
– प्रदीप बिहारी
मैथिलिए नहि भारतक आन-आन भाषा सभमे सेहो मौलिक नाटक लिखनिहार बड़ थोड़ अछि। एखनहुँ साहित्यक आन विधाक अपेक्षा नाटक लिखनिहारक संख्या कम अछि। नाटक लिखनिहारक संख्या कम होयब चिन्ताक विषय थिक। जँ संख्या आ अभिलेखक दृष्टिएँ देखल जाय तँ मैथिलीमे कम नाटक नहि लिखायल अछि, मुदा रंगमंचीय दृष्टिसँ बहुत रास नाट्य रचना फाइले धरि रहबा योग्य प्रतीत भेल अछि। ई गप्प बरोबरि होइत रहल अछि जे रंगमंचक लेल नाटक होअय वा नाटकक लेल रंगमंच? एहि पर बहुत रास चिन्ता कयल गेल अछि। हमरा जनैत ई चिन्ता काल सापेक्ष थिक। से जँ नहि, तँ ‘ध्रुवस्वामिनी’क मंचन एक समय एहि दुआरें नहि होइत रहल जे ई मंचीय नाटक नहि अछि, माने रंगमंचक दृष्टिकोणसँ नहि लिखल गेल अछि। मुदा हेबनिमे ‘ध्रुवस्वामिनी’क मंचन कतेक सफल मंचन भेल अछि। मैथिलीमे सेहो बहुत रास एहन नाट्य रचना अछि जकरा पर मंचीय नहि होयबाक मोहर लागि चुकल आ चौपेतल पड़ल अछि। ताहि समय रंगमंचक अपन सीमा रहैक। आइ रंगमंचक कैनवास बहुत विस्तृत भेलैक अछि। मैथिलीमे सेहो प्रतिभावान आ दृष्टिसम्पन्न रंगकर्मी छथि, जे एहि प्रकारक काज क’ सकैत छथि। पूर्व मे घोषित कतेको अमंचीय नाटकक मंचन भऽ रहल अछि।
मैथिलीमे मूल नाटक लिखनिहारक संख्या आंगुर पर गनल जाइ बला अछि। जे केओ अछियो, ताहिमे बड़ थोड़ एहन जे नाट्य-लेखनकेँ अपन लेखकीय प्रतिबद्धताक रूपमे स्वीकारने हो। मैथिलीमे साहित्यक आन विधाक अपेक्षा प्रत्येक बर्ख कतेक नाटकक पोथी अबैत अछि, तकर स्थिति देखने सहजहिं नाट्य-लेखनक दारिद्र्यक अनुमान लगाओल जा सकैत अछि। मौलिक नाट्य लेखनक अभाव कथा वा काव्य मंचनकें लोकप्रिय बनौलक अछि। मौलिक नाटक नहि लिखल जयबाक वा नाटककारक उदासीनताक कारण ताकल जायब आवश्यक सन भ’ गेल अछि। नाटककारकें नाट्य-लेखनक प्रति उदासीन होयबाक वा भ’ जयबाक लेल साहित्य आ रंगमंच दुनू उत्तरदायी अछि। जहिया किछु नाटककेँ मंचनक दृष्टिएँ ओकरा अनुपयोगी मानि लेल जाइत छल, ओहू समय नाटककार उदास होइत छल। आइ नाट्य-संस्थाक अभाव भेल जा रहल अछि। गाममे नाट्य-मंचनक परम्परामे दिनानुदिन ह्रास भ’ रहल अछि। गाम सभमे आब नाटक कम खेलल जाइत अछि। जाहि पाबनि-तिहार सभक अवसर पर नाटक खेलायल जाइत छल, ताहि पाबनि-तिहारमे आब भी.सी.आर. वा सी.डी. सँ बम्बैया फिलिम देखाओल जा रहल अछि। नाटककार एहूसँ उदासीन होइत छथि।
ओना ग्रामीण रंगमंचक ह्रासक आरो बहुत रास कारण भेल अछि। पारसी थियेटरक अवधारणासँ आधुनिक रंगमंचक अवतरण धरिक बहुत रास संदर्भ छैक, जे कारण बनल अछि। गामक बदलैत सामाजिक आ आर्थिक कारण सेहो एकटा कारण बनल अछि। शहरक चसक सेहो एकटा कारण कहल जा सकैत अछि, खाहे ओ स’खे होअय वा मजबुरिये। ओना, एहि विषय पर गप एत’ अभीष्ट नहि, तें एकरा एतहि छोड़ि नाट्य-लेखनक दायित्व पर चिन्तन करब बेसी समीचीन बुझाइत अछि।
नाटक लिखनिहारकेँ साहित्यक लोक रंगमंचक जीव मानैत अछि आ रंगमंचक लोक साहित्यकेँ। ई एकटा विचित्र विडम्बना थिक। नाटककार झिझिर कोना खेलाइत रहैत अछि। कोनो नाट्य कृति तखने पढ़ल जाइत अछि, जखन ओकर मंचनक प्रस्ताव होइत छैैक। कथा-कविता जकाँ नाटक आइयो नहि पढ़ल जाइत छैक। नाटककारकेँ नहिये साहित्य दिससँ समुचित प्रोत्साहन भेटैत छनि आ न रंगमंच दिससँ। रंगमंचक आजुक स्थिति तँ ई बनि गेल अछि जे ओ (रंगमंच) कोनो नाटकक प्रदर्शन क’ ओहि नाटककार पर उपकार करैत अछि।
एहि संदर्भमे हम हिन्दीक कथाकार-नाटककार सुरेन्द्र वर्माक चर्च करब उचित बुझैत छी। ‘मुझे चाँद चाहिए’सँ जतेक प्रशस्ति/लोकप्रियता सुरेन्द्र वर्माकें भेटलनि, ताहिसँ पूर्व करीब बारह गोट नाटक लिखलो सँ नहि भेटि सकलनि। जखन कि नाटककें लोकसँ जुड़बाक सोझ विधा मानल जा रहल अछि।
हमरा लगैछ जे एहि हेतु हमरा लोकनिक आलोचना पद्धति सेहो कम दोषी नहि अछि। आलेचना-कर्ममे जे नामवरी लोक लागल अछि, जानि नहि किएक ओ लोकनि नाटकक आलोचना/समीक्षाकेँ महत्वपूर्ण बात नहि मानि रहल अछि। या तँ ओ नाट्य-लेखनकेँ दोसर-तेसर क्लासक लेखन मानैत अछि या नाट्यालोचना हेतु अपेक्षित नाटक आ रंगमंचक दृष्टि स्वयंमे नहि पबैत अछि वा आलोचनाक नामवरी रैंकक टाॅप टेनमे अपन स्थान एकाध पौदान घुसकैत देखैत अछि। दोसर पीढ़ीक जे आलोचनाकर्मी अछि, ओकर कहब होइत अछि जे हमर बात के मानत? हम टाॅप टेनमे कतहु रहबह, तखन ने किछु क’ सकबह, भाइ नाटककार! पहिने तँ हमरा टाॅप टेनमे न पठाबह। विचित्र भयाओन स्थितिक बीच जीबि रहल अछि नाटककार। ओ मात्र साहित्यिक भयावहताक बीच नहि जीबैत अछि, मंचीय भयावहता सेहो ओकर स्थितिकें दारुण बनबैत छैक।
नाट्य-शास्त्रमे भरत नाटकक पहिल तत्व ‘वस्तु’कें मानैत अछि। ‘वस्तु’ माने भेल कथा-वस्तु। नाटकक कथा-वस्तु आ नाट्यालेख नाटककार गढ़ैत-बुनैत अछि। थियेटरमे नाटककारकेँ महत्वपूर्ण स्थान देल जयबाक चाही। थियेटरक बारेमे आइ एकटा प्रश्न बरोबरि उठाओल जयबाक चाही जे थियेटर ककर? नाटककारक, कि निर्देशकक, कि अभिनेताक, कि नेपथ्यक रंगकर्मीक आकि सभक? समकालीन थियेटर पर नजरि खिरौने तँ साफे झलकैत अछि जे थियेटर आर ककरहु नहि, मात्र निर्देशकक थिक। ओना आजुक बदलैत समयमे थियेटर जाहि तरहें अपन फ्रेमकेँ तोड़ैत नजरि आबि रहल अछि, ताहिसँ लगैछ जे थियेटर आब निर्देशकक हाथसँ बहार भ’ डिजाइनरक आँगुरमे जा रहल अछि। एहना स्थितिमे, थियेटरमे नाटककारकेँ ताकब बड़ जरूरी बात बुझल जयबाक चाही।
आइ ओही नाटककारक नाटकक मंचन भ’ रहल अछि जे कोनो-ने-कोनो रंगमंचीय संस्थासँ जुड़ल हो वा कोनो-ने-कोनो निर्देशकक प्रिय पात्र बनल हो वा स्वयं अपन नाट्य-संस्था चला रहल हो। थियेटर आइ जाहि नाटकक मंचन क’ रहल अछि, तकर नाट्य-वस्तु प्रेक्षागृहमे दर्शक धरि अबैत-अबैत नामे लेल नाटककारक रहि जाइत अछि। वस्तु निर्देशकक भ’ जाइत छैक। निर्देशक जेना चाहैत अछि, प्रस्तुत करैत अछि। भले कथाक आत्मा वा लेखकक आत्माकेँ जे कचोट हो! बहुधा ई देखल जाइत अछि जे, जे नाटककार निर्देशकक संग अपन बात मनयबाक जोर दैत अछि, ओकरा पर रंग-दृष्टिक अभावक मोहर लगैत छैक वा अगिला बेरसँ ओकर नाटकक मंचन होयब बन्न भ’ जाइत छैक। तेँ नाट्य लेखनक स्वरूप नाटककारक अनुसारें नहि, निर्देशकक अनुसारें निर्धारित होम’ लागल अछि आ नाटककार ‘फरमाइसी’ नाट्य-लेखन शुरूह क’ रहल अछि।
बिहाड़िक दिशामे पीठ कयनिहार नाटककार फरमाइसी लिखब प्रारंभ करैत अछि। बिहाड़िक विपरीत छाती रखनिहार नाटककार एहि दंशकें भोगैत-भोगैत अपन विधा बदलि लैत अछि। रचनाकर्म तँ स्वान्तः सुखाय लेल सेहो छैक। दोसर गप ई जे आन-आन विधामे एहिसँ कम्मे मेहनतिमे लोकप्रियता आ स्थापत्य भेटि जाइत छैक। कोनो जरूरी छैक जे नाटके लिखथि?


text:
किसलय कृष्ण – मधुबनी। मैथिली जिन्दाबाद, मई ४, २०१५.
मिथिला रंग महोत्सवक तेसर संध्या मैलोरंग – दिल्ली आ थियेटर युनिट दरभंगा द्वारा क्रमश: चान चकोर आर फाँस नाटकक मंचल भेल। सेक्सपियर केर रोमियो-जुलियट केर मैथिली रूप चान-चकोर केर निर्देशक प्रकाश झा केलनि आ विजय दान देठा लिखित फाँस एनएसडी प्रशिक्षित श्याम सहनीक निर्देशन मे संपन्न भेल। समापन समारोह केँ प्रसिद्ध नाटककार महेन्द्र मलंगिया आ जिल परिषद् उपाध्यक्ष भरत भूषण संबोधित केलनि। भरत भूषण आयोजक संस्था केँ मधुबनी मे एहि तरहक ऐतिहासिक आ विलक्षण रंगकर्मक प्रदर्शन सँ समूचा शहर लाभान्वित हेबाक बात कहैत बेर-बेर एहि तरहक आयोजन लेल आमंत्रण सेहो केलनि, संगहि अपन हर तरहक सहयोग देबाक लेल वचनबद्धता प्रकट केलनि।
एम्हर अखिल भारतीय मिथिला पार्टीक महासचिव रत्नेश्वर जा मधुबनी मे आयोजन प्रति स्थानीय जनता व नेताक सहयोग आयोजक संस्था केँ नहि भेटबाक शिकायत करैत मैथिली जिन्दाबाद केँ जानकारी करौलनि जे ओ स्वयं विभिन्न दरबज्जा पर जाय आयोजनक पाछाँ भऽ रहल विशाल खर्च मे सहयोग जुटेबाक प्रयत्न केलनि, मुदा निराशा छोड़ि आन किछुओ हाथ नहि लगलनि। स्थानीय लोकमानस मे आयोजक संस्था दिल्ली मे खूब सरकारी कोष पबैत अछि से कहि कोनो सहयोग करय सँ नकारि देलकनि।
एहि अवसर पर सहरसा सँ सेहो मैथिल अभियानी लोकनि कलाकार तथा आयोजनकर्ताकेँ उत्साहवर्धन करबाक दृष्टिकोण सँ पहुँचल छलाह। वरिष्ठ पत्रकार एवं मैथिली कवि सुभाष चन्द्र झा, मैथिल अभियानी तथा स्वतंत्र पत्रकार अमित आनन्द सहित दरभंगा, मधुबनी सँ सेहो विभिन्न राजनीतिक हस्ती ओ साहित्य शिल्पी सबहक जमघट भेल छल। अमित आनन्द मैथिली जिन्दाबाद केँ जानकारी करौलनि जे कार्यक्रम अत्यन्त सराहनीय भेल, आयोजनकर्ता सब बहुत प्रसन्न छलाह, सहरसा सँ हमरो लोकनिकेँ मधुबनी पहुँचल देखि मंच सँ धन्यवाद व्यक्त करैत आगामी समय मे सहरसा मे सेहो एहि तरहक आयोजन करबाक आश्वासन मैलोरंग केर अध्यक्ष प्रकाश झा करेलनि।


text:
स्वाध्याय
– प्रवीण नारायण चौधरी
रामचरितमानस मोती
१६. शिवजी द्वारा सतीक त्याग, शिवजीक समाधि
रामायणक आरम्भ याज्ञवल्क्यजी द्वारा भरद्वाजजीक प्रश्न आ ताहि मे रहल किछु आशंका केँ सती माताक सन्देह आ भगवानक परीक्षा लेबाक प्रकरण सँ आरम्भ भेल अछि। सती माता द्वारा परीक्षाक स्वरूप एहेन भेल जे आब शिवजी बड़ा घोर दुविधा मे पड़ि गेल छथि। देखू ई सुन्दर प्रकरण केँ तुलसीदासजी केना वर्णन कयलनि अछिः
१. सती परम पवित्र छथि तेँ हुनका छोड़ितो नहि बनैत अछि आ प्रेम करता सेहो बड़ा भारी पाप होयत, कारण ओ माता सीताक रूप मे अपना केँ भगवान् श्रीरामचन्द्रजीक समक्ष प्रस्तुत कय देलनि।
२. प्रकट कय केँ महादेवजी किछुओ नहि कहैत छथि मुदा हुनकर हृदय मे बड़ा भारी संताप अछि। तखन शिवजी प्रभु श्री रामचन्द्रजीक चरणकमल मे सिर नमेलनि आर हुनके स्मरण करैत देरी हुनकर मोन मे एलनि जे सतीक ई शरीर संग आब हम पति-पत्नी रूप मे भेंट नहि कय सकैत छी आर शिवजी अपने मोन मे यैह संकल्प कय लेलनि।
३. स्थिर बुद्धि शंकरजी एना विचारिकय श्री रघुनाथजीक स्मरण करैते अपन घर (कैलास) लेल चलि पड़लाह। चलैत समय सुन्दर आकाशवाणी भेल जे हे महेश! अहाँक जय हुए। अहाँ भक्ति केर सुन्दर-दृढ़ताक उदाहरण प्रस्तुत कयलहुँ। अहाँ छोड़ि दोसर के एहेन प्रतिज्ञा कय सकैत अछि। अहाँ श्री रामचन्द्रजीक भक्त छी, समर्थ छी और भगवान् छी।
४. एहि आकाशवाणी केँ सुनिकय सतीजीक मोन मे चिन्ता भेलनि आर ओ लजाइते शिवजी सँ पुछलीह – हे कृपालु! कहू जे अपने एहेन कोन प्रतिज्ञा कयलहुँ अछि? हे प्रभो! अहाँ सत्य केर धाम और दीनदयालु छी। यद्यपि सतीजी बहुतो प्रकार सँ पछलथि, लेकिन त्रिपुरारि शिवजी किछु नहि बजलाह। सतीजी हृदय मे अनुमान लगेलीह जे सर्वज्ञ शिवजी सब किछु जानि गेलाह। हम शिवजी संग कपट कयलहुँ, स्त्री स्वभावहि सँ मूर्ख और बेसमझ होइत छथि। प्रीति केर सुन्दर रीति देखू जे जल सेहो दूधक संग मिलिकय दूधहि के समान भाव बिकाइत अछि, लेकिन कपट रूपी खटाई पड़िते पानि अलग भऽ जाइत अछि। दूध फाटि जाइत अछि आर स्वाद (प्रेम) खत्म भऽ जाइत अछि।
५. अपन करनी केँ याद कयकेँ सतीजीक हृदय मे एतेक भारी सोच अछि आर एतेक बेसी चिन्ता अछि जेकर वर्णन नहि कयल जा सकैछ। ओ बुझि गेलीह जे शिवजी कृपाक परम अथाह सागर छथि ताहि सँ प्रकट मे ओ हमर अपराध नहि कहलनि, लेकिन हुनकर रुइख देखिकय यैह लागि रहल अछि जे स्वामी हमर त्याग कय देलनि आर ओ हृदय मे अत्यन्त व्याकुल भऽ गेलीह। अपन पाप बुझैत किछु कहितो नहि बनैत अछि मुदा भीतरे भीतर कुम्हारक आँवा समान प्रचंड जलन होबय लागल।
६. वृषकेतु शिवजी सती केँ चिन्तायुक्त जानिकय हुनका सुख देबाक लेल सुन्दर-सुन्दर कथा सब कहय लगलाह। एहि तरहें मार्ग मे विविध प्रकारक इतिहास केँ कहैते विश्वनाथ कैलाश आबि गेलाह। ओतय फेर सँ शिवजी अपन प्रतिज्ञा केँ याद कयकेँ बरगदक गाछक नीचाँ पद्मासन लगाकय बैसि रहलाह। शिवजी अपन स्वाभाविक रूप मे आबि गेलथि, हुनका अखण्ड और अपार समाधि लागि गेलनि।
७. तखन सतीजी कैलाश पर रहय लगलीह। हुनक मोन मे बहुत दुःख रहनि। एहि रहस्य केँ कियो किछु नहि जानि रहल अछि। हुनकर एक-एक दिन युग के समान बीति रहल छल। सतीजीक हृदय मे नित्य नव और भारी सोच भऽ रहल छल जे हम एहि दुःख समुद्र केँ आब कोना आ कहिया पार कय सकब। हम जे श्री रघुनाथजीक अपमान कयलहुँ आर फेर पतिक वचन केँ झूठ बुझलहुँ तेकर फल विधाता हमरा देलनि। जे उचित छल वैह कयलथि, मुदा हे विधाता! आब ई उचित नहि अछि जे शंकर जी विमुख भेलाक बादो हम जीबिते रखने छी।
८. सतीजीक हृदय केर ग्लानि किछु कहल नहि जाइछ। बुद्धिमती सतीजी मोन मे श्री रामचन्द्रजी केँ स्मरण कयलथि आर कहलथि – हे प्रभो! यदि अपने दीनदयालु कहाइत छी आर वेद अहाँक यशगान कयलक अछि जे अहाँ दुःख केँ हरण करनिहार छी त हम हाथ जोड़िकय विनती करैत छी जे हमर ई देह जल्दी छुटि जाय। जँ हमरा शिवजीक चरण मे प्रेम अछि आर हमर ई प्रेमक व्रत मन, वचन और कर्म (आचरण) सँ सत्य अछि त हे सर्वदर्शी प्रभो! सुनू आर शीघ्र वैह उपाय करू जाहि सँ हमर मरण हो और बिना परिश्रमहि केँ पति-परित्याग रूपी असह्य विपत्ति दूर भऽ जाय।
९. दक्षसुता सतीजी एहि तरहें बहुत बेसी दुःखित छलीह। हुनका एतबे दारुण दुःख छलन्हि जेकर वर्णन नहि कयल जा सकैत अछि। सत्तासी हजार वर्ष बीत गेलापर अविनाशी शिवजीक समाधि खुजलनि। शिवजी रामनाम केर स्मरण करय लगलाह, तखन सतीजी बुझलीह जे आब जगत के स्वामी शिवजी जागि गेलाह। ओ जाय कय शिवजीक चरण मे प्रणाम कयलथि। शिवजी हुनका बैसय लेल सोझें मे आसन देलथि। शिवजी भगवान हरि केर रसमय कथा सब कहय लगलाह। ताहि समय दक्ष प्रजापति भेलथि।
१०. ब्रह्माजी सब प्रकार सँ योग्य बुझि दक्ष केँ प्रजापति लोकनिक नायक बना देलनि। जखन दक्ष एतेक पैघ अधिकार प्राप्त कयलथि तखन हुनका हृदय मे अत्यन्त अभिमान आबि गेलनि। जग भरि मे एहेन कियो नहि जन्म लेलक जेकरा प्रभुता भेटला पर मद नहि भेल होइ।


text:
विचार-विमर्श
– अमर नाथ झा, राष्ट्रीय उपाध्यक्ष, मिथिला राज्य निर्माण सेना
अखिल भारतीय मिथिला राज्य संघर्ष समिति दरभंगा-दिल्ली द्वारा आई 21 जुलाई 2015 क’ जंतर मंतर पर धरना आयोजित कयल गेल। विदित हो कि ई धरना पिछला कइएक दशक स’ लगातार आ अनवरत संसदक प्रत्येक सत्रक पहिल दिन राखल जाइत रहल अछि। संभवतः ई पहिल संस्था अछि जे कतेको बरख स’ बिना क्रम तोड़ने एहि प्रदर्शनके सुचारू रूप स’ बहाल रखने अछि जे प्रशंसनीय अछि। कोनो नियम बना ओकर निरंतर पालन करनाई अद्भुत उदाहरण अछि अनुशासन आ प्रतिबद्धताक। ई आसान नै होइत अछि। अभामिरासंस केर एहन मुश्किल प्रतिज्ञापालन धर्म अत्यंत प्रेरक अछि। हमरा सभकेँ सिखबाक लेल बहुत किछु एतबे में भेट जाइछ।
मिथिला राज्य आंदोलन के इतिहास सेहो आब दशकों पुरान भ गेल अछि आ एक टा पूरा पीढ़ी के मार्गदर्शन करैत आंदोलन में अग्रणी भूमिका निभावैत अपन जीवन समर्पित केनिहार आदरणीय श्री बैद्यनाथ चौधरी – बैजू बाबू सन युगपुरुष केर दृढ संकल्प आ हुनक मांजल मजबूत सेनानी के रूप में आदरणीय प्रोफेसर अमरेंद्र झा जीक समर्पण मिथिला राज्य आन्दोलनमें रीढ़क भूमिका आ संगहि श्री शिशिर झाजीक योजना कौशल ऐ प्रदर्शनक निरंतरता के द्योतक बुझना जाइछ।
विगत किछु वर्ष स’ हम जंतर मंतरक धरना में लगातार सहभागी रहलहुँ अछि। यथासाध्य सहयोग करैत छी मुदा आश्चर्य लगैत अछि जे आई तक कहियो अयोजकक दबाव नै देखल कहियो जे सहयोग करबे करू। ओ अपन रास्ता पर चलैत चलि रहल छथि, कार्यक्रम हेबे करतै भले कत्तहु स’ कोनो इंतज़ाम सहयोग हो अथवा नै। कार्यक्रम निश्चित छैक मुदा सर-सरंजाम अनिश्चित! तथापि कार्यक्रम होइछ आ सफल रहैछ।
मिथिला राज्य आंदोलन आब बेसी लम्बा समय ल’ रहल अछि आ जेहन स्थिति वर्तमान में चलि रहल अछि, लगैछ जे एखनो बड्ड दूरक कौड़ी अछि मिथिला राज्य। कारण आ ओकर प्रतिकार अहि आंदोलन स’ जुडल लगभग सब कियो जनैत छी। हमर सभक छोट छोट अहं पैघ स’ पैघ मुद्दा के गौण क’ दैत अछि आ गाछक छीप तक पहुँचै स’ पहिने ससरि क’ फेर नीचाँ खसि पड़ैत छी। प्रश्न अछि की सचमुच हमसब मिथिला राज्यक हेतु गंभीर छी? यदि हँ त’ की एत्ते पैघ यज्ञ में हम सब अपन अहं के आहुति द’ ऐ आंदोलन के आर मजगूत क’ सकैत छी?
हमरा सब में किछु ने किछु कमी भ’ सकैछ मुदा हमरा सभ में बहुतो रास नीक गुण सेहो अछि। की समाज हित आ मिथिला हित में अपन सकारात्मक पक्ष स’ नकारात्मक पक्ष के झाँपि आगू नै बढ़ि जेबाक चाही आब हमरा सभकें? सभ दिन की एक्के रोदना धेने रहब जे मैथिल एकता कहियो संभव नै? आ कत्ते दिन? देशक 65 प्रतिशत आबादी 35 बरख स’ कम के अछि त’ किछु कम वा बेसी यैह अनुपात मिथिलाक सेहो होयत। त’ की युवाक कान्ह पर बेसी जिम्मेवारी नै अछि? की ई संभव नै जे युवा जोश आ बड़-बुज़ुर्गक अनुभव के मिश्रित योग स’ एक बेर पूरा ताकत झोइंक देल जाय? की फेर सबटा अर्हता पूरा करितो मिथिला राज्य के पुनर्निर्माण में कोनो अड़चन रहि जाइछ?
उपरोक्त सब बात सब कियो पहिले स’ बुझैत छी। हम कोनो नव गप्प नै क’ रहल छी मुदा स्मरण करा रहल छी जे मिथिलाक माटि पर जिनक जन्म भेल हो ओ एत्तेक पैघ बुद्धि-विवेक स’ परिपूर्ण रहितो आई पिछड़ल कियैक? सोचै वाला बात! कछमच्छी लागल अछि जे एत्तेक आसान लक्ष्य हमरा सभक लेल एत्तेक दुरूह आ असंभव कियैक भेल जा रहल अछि! किछु एहने सन विचार मोन में रखने अझुका उद्बोधन कयल जंतर मंतर पर। हमर उद्बोधन वा अहि पोस्ट स’ किनको कोनो तरहक कष्ट भेल हो त’ पहिनहि क्षमाप्रार्थी छी।
जय मिथिला – जय मैथिली ।


text:
विचार
– प्रवीण नारायण चौधरी
दान आ दहेज मे फरक
अहाँक याद होयत, एक बेर भारतीय प्रधानमंत्री नरेन्द्र मोदी जी बड़ा स्पष्ट तौर पर अन्तर्वार्ता मे पूछल एक सवाल ‘भ्रष्टाचार कहिया धरि खत्म होयत?’ केर जवाब मे कहलखिन जे ई तुरन्त खत्म नहि कयल जा सकैत अछि, कम करबाक वचन दैत छी आ खत्म होइ मे समय लागत। नरेन्द्र मोदी २००१ सँ लगातार ‘स्टेटमैन’ केर रूप मे पहिने एकटा राज्यक मुखिया बनिकय जनताक हृदय पर राज करैत अविजित यात्रा कयलनि, फेर देशक प्रधानमंत्री बनिकय अविजित यात्रा निरन्तरता मे छन्हि। एतेक उच्च कद केर नेताक जवाब मे स्पष्ट रूप सँ कहल गेल – भ्रष्टाचार खत्म होइ मे समय लागत। ई धीरे-धीरे कम होइत जायत।
दहेज सेहो एक भ्रष्टाचार थिकैक। एकरो तुरन्त खत्म करब संभव नहि छैक। लेकिन कम कयल जा सकैत छैक। आ कम करबाक जिम्मेदारी अपना सँ शुरू होइत छैक। पहिने हम स्वच्छ बनब तखन न दोसर हमर अनुकरण करत। एहि भावना सँ दहेज मुक्त मिथिलाक परिकल्पना छैक।
एकटा बहुत प्रतिष्ठित गाम मे उच्च-प्रतिष्ठित लोक सब रहैत छलाह। उच्च कुल-मूल-शील केर ब्राह्मण लोकनि संग आनो जाति-समुदाय मे शिक्षा आ संस्कार उच्चकोटि केर छल। ओहि गाम मे दहेज जे लेथि हुनका घर मे अनिष्ट होबय लागय। एकटा प्रकाण्ड ज्योतिष ई सत्य केँ अन्वेषण कयलनि आ धीरे-धीरे गाम भरि मे शोर भऽ गेलैक जे दहेजक पाय हमरा सभक गामक देवता केँ पसीन नहि पड़ैत छन्हि आ जे ई गलत काज करब त दुष्परिणाम स्वयं भोगब। ३-४ टा घटना एहि तरहक भऽ गेल छलैक। आर लोक सब बात-बात मे ओहि घटना सभक सन्दर्भ दय देल करैक। ई गाम दहेज मुक्त गाम बनि गेल। आइ धरि ओहि गाम के कोनो परिवार मे न दहेज के चर्चा कयल जाइत छैक आ नहिये टका-पैसाक लोभ मे लोक बेमेल विवाह करैत अछि। आर एहि तरहें पीढी-दर-पीढी जे सन्तान आबि रहल छैक ओ सब शूरवीर – सभक सौर्य केर जतेक सराहना करब से कम होयत। एहि बातक चर्चा चारूकात कयल जाइत छैक। गामक प्रसिद्धि आ प्रतिष्ठा एतबे उच्चकोटिक छैक जे केकरो विवाह अत्यन्त उपयुक्त समय मे सहजता सँ भऽ जाइत छैक। बाहरी गामक लोक सब केँ पता रहैत छैक जे ओहि गाम मे बेटी वा बेटाक विवाह करब त जीवन बनि जायत, आर विवाह करबाक मुख्य आधार टका-पैसा नहि बल्कि विवाह करयवला बेटा वा बेटीक अपन प्रतिभा, क्षमता, सामर्थ्य, गुण, धर्म, शील व सौरव मात्र होयत। तेँ ओ विशुद्ध ‘दहेज मुक्त मिथिला’ थिकैक।
ईहो कहय मे अतिश्योक्ति नहि होयत जे ओहि गामक बगलहि केर गाम मे फेर दहेज लैत छैक त अनिष्ट-फनिष्ट पर लोकक ध्यानहु नहि जाइत छैक। सन्तान सब बक्रबुद्धि आ मचन्ड प्रकृतिक जन्म लेलक त ‘मर्दक बेटा, वीर बेटा, आदि’ संज्ञा दय केँ लोक अपना केँ बौंसि लैत अछि। बेसी घर मे ग्रेजुएशनो तक पढाई करबाक वा करेबाक अवस्था नहि छैक। बस, जुआ, चोरी, डकैती, हत्या, हिन्सा, लूटपाट आ कि ठगी – जाहि विधिये हो बस टका कमा। टकहि कर्मा, टकहि धर्मा!! आब अहाँ स्वयं सोचू जे ओतय दहेज प्रथा केर अवस्था कोन स्तर पर हेतैक! एहि गाम के लोकक बीच कय बेर पड़ोसी प्रतिष्ठित गामक चर्चा होइत अछि त सब कियो रावण दरबार केर दरबारी जेकाँ ठहाका मारिकय हँसत आ गामक लोक सब केँ नामर्द, नपुंसक, शिखंडी, डरपोक, मौगियाह, आदि अनेकों संज्ञा दैत अपन पीठ अपनहि सँ ठोकैत एक पवित्र गामक खिल्ली उड़बैत भेटत। ईर्ष्या केर मात्रा एतबे जे ओहि नीक गामक धियापुता केँ देखैत देरी एहि गामक बच्चा-बच्चाक खून खौलय लगैत छैक। बिना कारणे झगड़ा-झंझटि मे ओकरा सब केँ फँसाकय मारिपीट करय सँ सेहो परहेज नहि। बिल्कुल मानू जेना देवलोक आ असुरलोक केर हिसाब होइक। अर्थात् ई गाम भेल ‘दहेज युक्त मिथिला’।
आरो गाम सभ मे एहि बातक चर्चा चलैत छैक। एहि दुइ गाम केर उदाहरण दूर-दूर धरि लोक सब लैत भेटायत। जाहि गाम मे सब तरहक लोक अछि ओतय धरि बड़ा निरपेक्षता सँ दहेज केर जरूरी वा परित्याग केर विश्लेषण कयल जाइछ। ओहि ठाम मुंहपुरुख सब एकत्रित भऽ अपनहि मे तर्क-कुतर्क करैत घोंघाउज करैत भेटाइत रहता। एक दिन एहने एक गाम सँ गुजरैत रही त एक गोट जेन्टलमैन हमरा देखाकय हँसी उड़ेबाक अन्दाज मे टाउन्ट मारैत कहलखिन जे यैह थिकाह ‘पीएनसी’, सोशल मीडिया मे दहेज मुक्त के अभियान चलबैत छथि, मिथिलाक सरजमीन पर विरले कोनो गाम मे दहेज मुक्ति केर बात संभव भऽ सकल आइ धरि। ओतबे मे कियो गोटे हमरा टोकैत बजा लेलाह, “आउ, आउ! प्रवीण जी, आइ अहींक विषय पर हम सब बात कय रहल छी।” हम दहेजक विषय पर एखन धरि ततेक लोक सँ ततेक पक्ष-विपक्ष सुनि चुकल छी जे आब कतहु ई डिबेट देखैत छियैक त अपने-आप विहुँसब हमर प्रकृति बनि चुकल अछि। हम सब केँ नमस्कार करैत नजदीक भेलहुँ आ हुनका सब सँ जिज्ञासा रखलहुँ, ‘हमरे विषय माने दहेज प्रथा की?’, ताहि पर ओ सब बजलाह हँ।
हुनकर सभक ऐगला प्रश्न रहनि जे अपने त इन्टरनेट के संजाल पर मिथिलाक लोक सभक व्यवहारक जानकारी रखैत छी से कहिया धरि उम्मीद अछि जे मिथिला दहेज प्रथाक परित्याग कय देत। हम कहलियनि जे भले हम इन्टरनेट आ सामाजिक संजाल केर जरिये करोड़ों मैथिलजन सँ नित्य रूबरू होइत होइ, मुदा लोकक संस्कार, शिक्षा, आचरण, विचार आ अपन जीवन केँ चलेबाक ओकर निजी स्वतंत्रता – एहि मे स्वयं केँ फँसेनाय व्यर्थ बुझैत छी। हम स्वयं दहेज मुक्त छी, अपन जीवन मे विवाहक अर्थ एक यज्ञ समान उच्चस्तरक मानैत छी। आर तेँ स्वेच्छाचारिता धर्मक अनुकरण करब कर्तव्य छी से बुझैत छी। हँ, हमर एहि सिद्धान्त सँ आरो लोक प्रभावित-प्रेरित होइथ आर ओ यदि एहि मे अपन कल्याण आ जीवन सफल होयबाक आध्यात्मिक भान – वास्तविक सत्य केँ आत्मसात कय सकथि तऽ हुनकर स्वागत अछि। एहि तरहें हम सब समान विचारधाराक लोक जे होयब अथवा छी से ‘दहेज मुक्त मिथिला’ छी। आपस मे कुटमैती आ सम्बन्ध केँ आगाँ बढबैत मानव समाज केर हित कय सकी, यैह टा हमर अन्तिम निर्णय अछि।
“से त सही बात, जेहेन अपने रही तेहने कुटुम्ब करी। एहि तरहें जँ जीवन पार लागि जाय तखन त बाते की! सब दहेज मुक्त मिथिला बनि जायत।” – आदि सकारात्मक प्रतिक्रिया दैत गामक मचान केर प्रचलित नियमानुसार चाह-पान करैत आगू बढय सँ पहिने एक गोटा आर प्रश्न पूछि देलाह। “दहेज प्रथा केर कारण लोक केँ जे सुभिस्ता होइत छन्हि, बेटीक पैतृक सम्पत्तिक अंश सहित हुनका लेल नीक घर-वर केर चयन हेतु एकटा ठोस माध्यम थिकैक दहेज। एहि पर अहाँक कि कथन अछि?” हुनका बुझबैत कहलियनि, “बेटी आ कि बेटा, दुनू समान रूप सँ जाहि परिवार मे पालल-पोसल जेथिन त हुनकर परिवार मे विवाह करेबाक कार्य सेहो अभिभावक अपन जिम्मेदारी बुझैत अपन शेखी-सम्पत्ति मुताबिक उचित वर वा कन्याक खोज करथिन्ह। आर खोज पूरा करबाक लेल भ्रष्टाचारिता माने घूस जेकाँ दहेज गानिकय अपन लिलसा पूर्ति लेल सोचथिन्ह त अहाँक कथन सही अछि। आ यदि खोज मे केवल बेटी व बेटाक वास्ते वर या कन्याक आत्मा-मनक मिलानी लेल सोचथिन त दहेज नाम्ना घूसक आधार कदापि नहि अओतनि।”
एकटा बात आर फरिछेलियनि जे स्वेच्छा सँ बेटीक विदाई (कन्यादान) लेल जे किछु धन अथवा उपहार देल जाइछ ओकरा दहेज नहि कहल जाइछ, ओ दान भेल। दान कथमपि वर आ कि वरक माय-बाप-परिजनक मांग पर नहि देल जाइछ। अपन-अपन सामर्थ्य आ कुटुम्बजनक प्रसन्नता वास्ते स्वेच्छा सँ देल जायवला उपहार केँ कदापि दहेज नहि कहि सकैत छी। दान शब्द मे पवित्रता छैक। दहेज मे अपवित्रता छैक। दानक चीज-वस्तु सब आरो लोक देखिकय प्रसन्न भेल करय। ओकर सराहना होइक। मुदा यैह चीज जखन तरे-तरे माँगिकय कुटुम्ब सँ लेल जाय लागल आ गामक लोक केँ हकारिकय देखाओल जाय लागल, तखनहि सँ ई दहेज प्रथा, तिलक, आदिक रूप मे समाज लेल अनिष्टकारी भऽ गेल। मिथिलाक विगत इतिहास मे मात्र ३-४ दशक मे ई उग्र रूप धय लेलक, ताहि सँ पहिने केवल दान कयल जाइत छल। कतेको लोक बेटी केँ जमाय सहित गामहि मे बसबैत सेहो छलाह। ‘भगिनमान परिवार’ केर परिकल्पना आइयो धरि कतेको प्रतिष्ठित गाम मे भेटैत अछि। तेँ दहेज जेहेन घूस आ अत्याचारी प्रवृत्ति केँ दान सँ तुलना करब सही नहि। कोनो बेटीक पिता सामर्थ्यवान रहैत बेटीक विदाई पर कंजूसाइ कयलाह – ओकर भविष्यक गृहस्थी लेल ओकर अंश अनुसार दान नहि कयलनि त हुनकर घिनताई हेतनि। समाज थू-थू करतनि। दानहु केर उचित मापदंड शास्त्र कहलक। नचिकेता द्वारा पिता वाजश्रवा केँ बूढ गाय केर दान करैत देखि ओ बालक पिता सँ विनती कयने रहथि, बरु हमरा केकरो दान मे दय दिअ लेकिन ई बूढ गाय जे दान कय रहल छी से जघन्य पाप कय रहल छी पिताजी… ओ टोकि देने रहथिन आ ताहि पर तामशे लाल हुनक पिता नचिकेता केँ मृत्यु केँ दान दय देने छलखिन। याद होयत, ई कथा हमरा लोकनि बालकक्षा मे पढने रही।
निष्कर्षतः ई अपन विचार केर बात भेल जे अहाँ अपन जीवन मे पवित्रता आ कि अपवित्रता – कोन तरहक धर्म निभेबाक वास्ते संकल्प लैत छी। यदि जीवन आ पवित्रताक अर्थ मनन कएने रहब त कथमपि दहेजरूपी घूस दय केँ बेटा-बेटी लेल पाप अर्जित नहि करब। स्वेच्छा सँ नीक काज करय लेल लाख खर्च कयलहुँ, करोड़ों के उपहार देलियैक, तेकरा ‘दहेज’ कहबाक अधिकार केकरो नहि छैक। अहाँक पास छल, बेटीक अंश बुझि अहाँ देलियैक। बस। आर यदि अहाँ सेहो ढिंढोरा पीटिकय संसार केँ देखबय लगलहुँ जे देखू-देखू, हे ई समान, हे एना गाड़ी, हे पेटार मे एतेक, गहना मे एतेक भइर, साड़ी बनारसी एतेक जोड़ी, जमाय केँ फल्लाँ ब्रान्डक जुत्ता त फल्लाँ ब्रान्डक सूट… ई सब पुनः पापाचार आ भौतिकतावादक पृष्ठपोषक होयत, कदापि दहेज मुक्त मिथिला नहि होयत। अतः पवित्रता आ स्वेच्छाचारिताक धर्मक विकास करब त स्वतः दहेज मुक्त मिथिला होयत। ई अहाँ पर निर्भर करैत अछि जे श्रेष्ठ आ मोक्षगामी बाट चलब या फेर स्वयं निम्न योनि मे जन्म लय दंड भोगब, ई सभक अपन स्वतंत्रता थिक। सब एक समान उच्च या नीच अपन कर्महि केर कारण बनैत अछि। ॐ तत्सत्! शायद बुझनिहार बुझलनि। जे नहि बुझलनि तिनको प्रणाम!


text:
डेल कार्नेगी
डेल हर्बिसन कार्नेगी (/ˈkɑːrnɪɡi/;[१] (नवम्बर २४, १८८८ – नवम्बर १, १९५५) एक अमेरिकी लेखक आ अध्यापक छल, आ आत्म-सुधारक, बिक्री कौशल, कर्पोरेट प्रशिक्षण, सार्वजनिक बोल, आ पारस्परिक कौशल छल । डेलक जन्म मिसौरीक खेतमे गरिब परिवारमे भेल छल । ओ हाउ टु विन फ्रेन्ड्स एण्ड इन्फ्लुएन्स पिपल (१९३६),क लेखक छल जे अखन धरि बेस्टसेलर आ लोकप्रिय अछि । ओ हाउ टु स्टप वरिङ्ग एण्ड स्टार्ट लिविङ्ग (१९४८), लिंकन द अननोन (१९३२), आ बहुत रा सँ किताबसभ सेहो लिखने छल ।
डेलक पुस्तकसभमे एक मुख्य विचार ई अछि कि ओकर प्रति केकरो व्यवहारक बदैलक अन्य लोगसभक व्यवहारक बदलनाई सम्भव अछी ।


text:
हमर पूर्वज की छलाह, हम किनक संतान छी, खानदानक परम्परा की छल, हुनक पारिवारिक आओर सामाजिक प्रतिष्ठाक संग कोन प्रकार यशोगाथा छल, सभटा मस्तिष्कसँ विलीन भऽ चुकल अछि आ एकांकी बनल जीवनमे स्वप्नवत आनंदक खोज करबामे अपस्यात भेल छी। स्वर्गमे बैसल हमर महान पूर्वज अरण्य रोदन करैत वर्तमानमे अपन संतान द्वारा कयल जा रहल कृत्यकें देखि छटपटा रहल हेताह।
विवशताक अन्हरगुप्पी समस्त चेतनाकें स्याह व सुस्त बना देने अछि। चूँकि हमरा अपना समाजक श्रेष्ठ प्रबुद्ध ज्ञानीजनक सानिध्य प्राप्त हेबाक सौभाग्य प्राप्त अछि जाहिठाम संस्कार, उत्तम विचार तथा विद्वतजनक कार्यशैलीसँ नव-नव विचारक तरंग तरंगित होइत अछि,हमर महान पूर्वज अभावोमे आनंद एवं प्रसन्नचित्त जीवन निर्वहन करैत कतेक आनंदित छलाह इएह सभ सोचि विचार व्यक्त कऽ रहल छी। वर्तमान विपरीत भऽ चुकल अछि। नगर-महानगर-उपनगरमे कृत्रिम व बनावटी आनंदकें अर्थक (पैसा) बलें जबर्दस्ती प्राप्त करबाक होड़ लागल अछि। किनको ककरौसँ आत्मिय संबंध नञि, एकाकी जीवनक पथिक बनि विराट सांस्कृतिक-सामाजिक संबंधकें खंड-खंडमे बिखंडित करबाक पाछां व्यस्त अछि वर्तमान पीढ़ी।
एतदर्थ, इएह कहब जे पूर्वज प्रदत्त संस्कार, मर्यादा व धरोहर वर्तमान पीढ़ीक लेल महत्वहीन भऽ चुकल अछि। मनक व्यथाकें टूटल-फूटल शब्द केर माध्यमें धकमकाइत अभिव्यक्त करबाक साहस कयलौं अछि। वस्तुतः वर्तमान भयावह अछि । जय श्री हरि ।


text:
नवका- पुरनका लेख सर्च करु...
आरोह-अवरोहक सानिध्य
दिल्लीक त्रिवेणी सभागार मे मैलोरंगक सौजन्य सं शनिदिन संगीतक सानिध्य भेटल. मैथिलीक एहि पहिल बैंड सानिध्यक प्रस्तुति कए देखबा लेल सभागार छोट पडि गेल छल. करीब तीन घंटाक अपन प्रस्तुति मे बैंड मैथिली... नेपाली... हिंदीक संग-संग अंग्रेजीक बोल सेहो सुनौलक.
कार्यक्रम के दौरान श्रौता संगीतक आरोह आ अवरोह मे डूबल रहलाह. किछु तकनीकी खामी कए अगर नजरअंदाज करि देल जाए त कार्यक्रम अद्भुत छल. मैथिल नवयुवकक इ समूह आधुनिक संगीत मे पारंपरिक शैलीक एहन मिश्रण करबा मे सफल भेलथि अछि जाहि स अल्ला-रूदल सन लुप्त भ चुकल मैथिल गीतक शैली कए एक प्रकार स नव जन्म भेट गेल अछि.
सारंगी लेने गुदरिया बाबा क गीत एक बेर फेर नव वाद्ययंत्रक संग लोकक सामने आयल त थापड़ि अनायास बाजय लागल. गामक स्मरणक संगहि नैनपन सेहो आंखिक सामने आबि गेल.
अपन हिंदी प्रस्तुति यह संभव नहीं है स कार्यक्रम कए संपन्न करबाक बावजूद सानिध्य इ कहबा मे पूर्णतः सफल जे हुनका सब लेल कोनो चीज असंभव नहीं अछि. जरूरत अछि हुनका सब कए श्रौताक सानिध्य भेटैत रहै.
www.esamaad.com
सदस्यता लें टिप्पणियाँ भेजें (Atom)